text:
LE MANATU O LE TUSI PAIA
Tausi Taimi
O le toʻatele o i latou e masani ona tuai, e latou te talitonu e lelei le tausi taimi. Ua aumaia i le Tusi Paia fautuaga aogā e fesootaʻi i lea mataupu.
Aiseā e tāua ai le tausi taimi?
MĀFUAAGA E TĀUA AI
Ua iloa e nisi o le vave ona taunuu i se fuafuaga ua uma ona fai, e faaitiitia ai le popole. O le tausi taimi e atili ai foʻi ona lelei le talaaga o se tasi. I le ā le itu?
O le tausi taimi e faailoa atu ai lou agavaa. O lou tausi taimi e faaalia ai o loo mafai ona e puleaina lou olaga, nai lo o le faatagaina o isi mea e taofia ai oe mai le faia o mea e te manaʻo e fai.
O le tausi taimi e faailoa atu ai lou maufaatuatuaina. Ua tatou ola i se siʻomaga ua fai ma masani a tagata le lē tausisi i a latou folafolaga, ma o le tele o taimi e lē naunau e faataunuu fuafuaga ua uma ona fai. O lea, e talisapaia e tagata i latou e tausisi i a latou folafolaga. O tagata maufaatuatuaina e faaaloalogia e a latou uō ma aiga. E tāua i pule o galuega i latou e taunuu i taimi saʻo o galuega, ma ausia taimi ua uma ona faatulaga e māeʻa ai se galuega. E ono tauia foʻi i latou i se totogi telē, ma atili ai ona maufaatuatuaina i latou.
LE MANATU O LE TUSI PAIA
E iai mau o le Tusi Paia e fesootaʻi atu i le tausi taimi. O se faataʻitaʻiga ua faapea mai le Tusi Paia: “Ia faia mea uma i se tulaga talafeagai ma le maopoopo.” (1 Korinito 14:40) Pe a malilie ni tagata se toʻalua e feiloaʻi i se taimi ma se nofoaga patino, e lelei ma e talafeagai mo i laʻua ona feiloaʻi i le taimi ua faatulagaina. Ua taʻua foʻi i le Tusi Paia: “E iai le taimi e atofaina mo mea uma, e iai foʻi le taimi mo mea uma e tutupu i lalo o le lagi.” (Failauga 3:1) O loo faamatalaina i le siʻomaga o lenei fuaiupu e iai “le taimi e totō ai ma le taimi e liaʻiina ai mea na totō.” (Failauga 3:2) E totō e le faifaatoʻaga a latou meatotō i le taimi saʻo, ina ia maua mai ai ni fua e sili ona lelei. I nisi faaupuga, o le tausi taimi o le faifaatoʻaga e maua ai iʻuga lelei.
Ua faaalia i le Tusi Paia se māfuaaga e sili ona tāua ai le tausi taimi: E faaalia ai le faaaloalo mo isi ma le tāua o o latou taimi. (Filipi 2:3, 4) I se faaeseesega, o i latou e masani ona faifaiaga atonu o loo latou faamaʻimauina le taimi o isi.
“Ia vaavaai ma le naunau e lē gata i au lava mea, ae i mea foʻi e lelei ai isi.”
—Filipi 2:4.
O le ā e mafai ona e faia ina ia tausi taimi ai?
LE MANATU O LE TUSI PAIA
O loo faalaeiauina i tatou e le Tusi Paia ina ia fuafua mamao. (Faataoto 21:5) Pe afai e masani ona e tuai mo ni fuafuaga ua uma ona fai, atonu la ua pisi tele lau faasologa. Aiseā la e lē aveese ai mea e lē tāua ma mea e maʻimau ai le taimi? Ia lava lelei le taimi e faatulaga i le va o fuafuaga taʻitasi, ma taumafai ia vave ona taunuu. O le faia faapea e nofosauni ai mo ni tulaga lē maʻalofia e tulaʻi mai, e pei o le pisi o le auala po o le leaga o le tau.
Ua fautua mai foʻi le Tusi Paia ina ia faamaulalo. (Faataoto 11:2) O lona uiga o lou iloa lea o le mea e gata ai lou malosi. A o leʻi faia se fuafuaga, ia vaai muamua lau faasologa po o fetaui. O lou taumafai e fai ni mea se tele nai lo o mea e te gafatia, o le a faateleina ai le popole ma le lē fiafia e lē gata iā te oe ae faapea foʻi i isi!
Ua taʻua foʻi i le Tusi Paia ia faaaogā tatau o tatou taimi. (Efeso 5:15, 16) Ia faamuamua mea e sili ona tāua. (Filipi 1:10) O se faataʻitaʻiga, a o iai i luga o auala o femalagaaʻiga po o faatali foʻi mo se isi, ia faaaogā tatau lenā taimi e ala i le faitau o se tusi pe fuafua foʻi isi mea e fai i lenā aso.
“O fuafuaga a le tagata toʻaga e manuia ai o ia.”
—Faataoto 21:5.


c: text/html

text:
VAEGA 5
Le Lolo i Aso o Noa—O Ai na Faalogo, a o Ai e Leʻi Faalogo?
Na faia e le toʻatele o tagata i aso o Noa mea leaga. Kenese 6:5
Na fai fanau a Atamu ma Eva, ma ua faatoʻateleina tagata i le lalolagi. Na aufaatasi atu nisi o agelu i le fouvalega a Satani.
Na ō mai i latou i le lalolagi ma liutino tagata, ina ia faaipoipo atu i fafine na mananaʻo i ai. Na fanaua e nei fafine ni fanau tama e tinoeese, sauā ma malolosi.
Ua tumu le lalolagi i tagata amioleaga. Ua taʻua i le Tusi Paia: “Ua matuā leaga amioga a tagata i le lalolagi, o manatu ma faanaunauga uma o o latou loto, e leaga i taimi uma lava.”
Na faalogo Noa i le Atua ma fau le vaa. Kenese 6:13, 14, 18, 19, 22
O Noa o se tagata lelei. Na taʻu atu i ai e Ieova o le a Ia faaumatia tagata amioleaga e ala i se lolo tele.
Na faatonu e le Atua Noa e fau se vaa telē, ma ave i ai lona aiga ma ituaiga o meaola uma.
Na lapataʻia e Noa tagata e uiga i le Lolo o le a oo mai, ae e latou te leʻi faalogo. Na tauemu nisi iā Noa, a o isi na ʻinoʻino iā te ia.
Ina ua uma ona fau le vaa, ona ave lea e Noa o meaola i totonu.
Faitau Atili
Aiseā ua Lē Taofia ai e le Atua Mea Leaga ma Mafatiaga?
Na faapefea ona amata mai le leaga, ma aiseā ua lē taofia ai e le Atua? Pe e iai se taimi o le a aveesea ai mafatiaga?

robotstxt: allowed

filter: keep


text:
Faamanatuga o le Maliu o Iesu
E faatasi i tausaga taʻitasi ona matou faamanatuina le maliu o Iesu i le faitau afe o nofoaga eseese i le lalolagi aoao. Ua matou faia faapea ona o le faatonuga a Iesu i ona soo: “Ia faia pea lenei mea e fai ma faamanatuga iā te aʻu.” (Luka 22:19) O le a faia le isi faamanatuga i le:
Aso Lua, Aperila 11, 2017.
E valaaulia ma le māfana oe e auai faatasi ma i matou i lenei sauniga faapitoa. I le pei o isi a matou sauniga, e mafai ona auai mai so o se tasi i lenei faamanatuga, ma e lē aoina ai se peleti po o se sefuluaʻi.
Faitau Atili
E Faapefea i le Taulaga a Iesu Ona Avea o se “Togiola mo Tagata e Toʻatele”?
E faapefea i le togiola ona faasaʻolotoina ai mai i le agasala?
O le Togiola o le Meaalofa Sili Lea a le Atua
O le ā le togiola? E faapefea ona e maua mai ai aogā?


text:
Le Ala, le Upu Moni ma le Ola
E mautinoa e te fiafia pe a e maua se tala lelei. O le mea moni, o loo iai se tala e sili ona lelei mo oe ma ē pele iā te oe.
O loo iai lenei tala lelei i le Tusi Paia, o se tusi na faagaeeina e Ieova le Atua o Lē na foafoaina mea uma, na tusia i le tele o tausaga ua mavae. I le tusi lenei, o le a tatou uaʻi atu ai i ni tusi se fā o le Tusi Paia lea o loo iai se tala e sili ona lelei mo i tatou uma. Ua faaigoaina nei tusi i igoa o tane na faagaeeina e le Atua e tusiaina. O i latou nei o Mataio, Mareko, Luka, ma Ioane.
E taʻua e le toʻatele nei tusi o Evagelia e fā. O loo faamatalaina ai le tala lelei e faatatau iā Iesu, o lē ua faaauala mai ai e le Atua le faaolataga. Ua faamatalaina ai foʻi le avea o Iesu ma Tupu o le Malo o le Atua i le lagi, ma o le a ia aumaia faamanuiaga tumau iā i latou uma e faaalia le faatuatua iā te ia. —Mareko 10:17, 30; 13:13.
AISEĀ E MANAʻOMIA AI NEI EVAGELIA E FĀ?
E te ono taumānatu pe aiseā na faagaeeina ai e le Atua le tusiaina o nei tusi e fā, e faatatau i le soifuaga o Iesu ma ana aʻoaʻoga.
E iai aogā o le iai o nei tusi o Evagelia eseese e fā e faatatau i fetalaiga ma galuega a Iesu. Ina ia faataʻitaʻi, seʻi faapea o loo tutū ni tamāloloa se toʻafā e latalata i se faiaʻoga taʻutaʻua. O le tamāloa o loo tū i luma o le faiaʻoga, o se aolafoga. O le tamāloa o loo tu i le itu taumatau, o se fomaʻi. O le tamāloa o loo faalogologo mai i le itu tauagavale, o se faifaiva ma o se uō māfana a le faiaʻoga. Ae o le tamāloa lona fā, o loo tū i tua o le faiaʻoga, o loo vaavaai mai i mea o loo tutupu, ma e laʻitiiti ai lava o ia i isi tamāloloa e toʻatolu. O i latou uma o ni tane faamaoni. E eseese auala e latou te mafaufau ai, ma e tofu lava i latou ma mea o loo taulaʻi atu i ai. Pe afai e latou te tusia ni faamatalaga e uiga i fetalaiga ma galuega a le faiaʻoga, atonu e eseese ni mea patino po o ni mea na tutupu e latou te faamauina. O le iloiloina o faamatalaga a nei tusitala e toʻafā, ma manatua le eseesega o auala e latou te mafaufau ai po o mea o loo latou taulaʻi atu i ai, e tatou te maua ai le ata atoa o fetalaiga ma galuega a le faiaʻoga. O lenei faataʻitaʻiga, ua faaalia mai ai le aogā iā i tatou o le mauaina o tusi o Evagelia eseese e fā, e faatatau i le soifuaga o le Faiaʻoga Sili o Iesu.
Ua toe faaauau nei le faataʻitaʻiga: E manaʻo le tagata aolafoga e faauaʻi mai tagata Iutaia. O lea ua ia faamatalaina ai ni aʻoaʻoga po o ni mea na tutupu, i se auala e mafai ona fesoasoani ai i tagata Iutaia. E faamatilatila e le fomaʻi le faamālōlōina o ē mamaʻi ma ē pipili, nai lo o le faaaofia ai o nisi o faamatalaga sa taʻua e le aolafoga, pe faamatalaina foʻi i se isi auala. E faatāua e le uō māfana a le faiaʻoga faalogona ma uiga o le faiaʻoga. Ae o le tusitala lona fā e lē tele ni ana faamatalaga ae e maʻoti. E ui lava i le eseese o mea na faamatalaina e i latou nei, ae e saʻo aʻiaʻi uma mea na latou tusia. O lenei faataʻitaʻiga ua faamaonia ai o le iai uma o nei tusi o Evagelia e fā, ua faalolotoina ai lo tatou malamalamaga i galuega, aʻoaʻoga ma uiga o Iesu.
O nisi taimi, e talanoa ai tagata e faatatau i le Evagelia a Mataio po o le Evagelia a Ioane. E lē faapea e sesē na faamatalaga, auā o loo iai i na tusi le “tala lelei iā Iesu Keriso.” (Mareko 1:1) Peitaʻi i sona aotelega, e iai se tala lelei e tasi e uiga iā Iesu lea e maua uma i nei tusi e fā.
Na faatusatusa ma tuufaatasia e le toʻatele o tagata suʻesuʻe o le Afioga a le Atua, mea na tutupu ma faamatalaga moni i le tusi o Mataio, Mareko, Luka ma Ioane, ina ia maua le ata atoa ma le autasiga o manatu. Pe tusa o le 170 T.A., na taumafai ai le tusitala Suria o Tatian e faia lenā mea. Na ia iloa o nei tusi e fā e saʻo aʻiaʻi ma na faagaeeina e le Atua. O lea, na ia faatusatusa ai faamatalaga o loo iai i nei tusi, ma tuufaatasia ai i se tusi e tasi ua taʻua o le Diatessaron, lea e faatatau i le soifuaga ma le faiva a Iesu.
I lenei tusi Iesu—Le Ala, le Upu Moni ma le Ola, ua faamatalaina ai foʻi le soifuaga ma le faiva a Iesu, i se auala e talitutusa, ae i se tulaga e sili atu ona saʻo aʻiaʻi ma atoatoa. Ua mafai ona ausia lenā tulaga, ona o lea ua sili atu lo tatou malamalamaga i le taimi lenei, e uiga i le faataunuuina o le tele o valoaga ma talafaatusa a Iesu. O lenei malamalamaga ua faamanino mai ai fetalaiga ma galuega na ia faia, faapea le faasologa o mea na tutupu. Ua faailoa mai foʻi i suʻesuʻega o toega o mea mai i le palapala, ni faamatalaga patino faapea le auala na mafaufau ai tusitala o le Tusi Paia. Peitaʻi, e leai se tasi e mafai ona maumaututū i ona lava manatu e tusa ai o le faasologa o mea uma na tutupu. Ae i lenei tusi, Iesu—Le Ala, le Upu Moni ma le Ola, ua faamatalaina ai mea na tutupu i se auala talafeagai ma manino.
LE ALA, LE UPU MONI MA LE OLA
A o e faitauina lenei tusi, ia taumafai e manatunatu i le feʻau autū o loo iai mo oe ma ē pele iā te oe. Ia manatua na fetalai atu Iesu Keriso i le aposetolo o Toma: “O aʻu o le ala, o le upu moni ma le ola. E leai se tasi e alu atu i le Tamā pe a lē ui mai iā te aʻu.” —Ioane 14:6.
O le a fesoasoani lenei tusi Iesu—Le Ala, le Upu Moni ma le Ola, ina ia e talisapaia ai le auala ua avea moni ai Iesu “o le ala.” E na o ia lava e mafai ona tatou faalatalata atu ai i le Atua i le tatalo. O Iesu foʻi le ala e tatou te maua ai se leleiga ma le Atua. (Ioane 16:23; Roma 5:8) O lea, e na o Iesu le ala e mafai ai ona tatou maua se faiā lelei ma le Atua.
O Iesu “o le upu moni.” E lē gata e moni ana fetalaiga uma, ae na ia aʻoaʻo atu ma ola e tusa ai ma le upu moni. Na ia faataunuuina le tele o valoaga, lea na “Ioe uma ona o ia.” (2 Korinito 1:20; Ioane 1:14) Ua fesoasoani nei valoaga iā i tatou e iloa ai le matafaioi autū a Iesu, i le galueaʻiina ma le faataunuuina o le fuafuaga a le Atua.—Faaaliga 19:10.
O Iesu foʻi o “le ola.” E ala i le taulaga togiola lea na ia foaʻi ai lona ola ma lona toto lelei atoatoa, ua ia tatala mai ai le avanoa ina ia mafai ai ona tatou maua “le ola moni” po o le “ola e faavavau.” (1 Timoteo 6:12, 19; Efeso 1:7; 1 Ioane 1:7) O le a avea foʻi o ia o “le ola” mo le faitau miliona o ē ua maliliu, ae o le a toe faatutūina mai ma le faamoemoe e ola e faavavau i le Parataiso.—Ioane 5:28, 29.
E tatau iā i tatou uma ona malamalama ma talisapaia le matafaioi a Iesu i le faataunuuina o le fuafuaga a le Atua. Tau ina ia avea lou aʻoaʻoina atili e faatatau iā Iesu ʻo le ala, le upu moni ma le ola’ o se mea e te fiafia i ai.
Faitau Atili
O le ā le Finagalo o le Atua mo le Lalolagi?
O loo faamatalaina i le Tusi Paia le māfuaaga na foafoaina ai e le Atua le lalolagi, le taimi o le a faamutaina ai puapuaga, ma le tulaga o le a iai le lalolagi i le lumanaʻi faapea i latou o le a ola ai i lenā taimi.


text:
Talisapaia Ieova o lo Tatou Fai Ipu Omea
“Ieova e, o oe, . . . o lo matou Fai Ipu Omea; o le galuega a ou aao i matou uma.”—ISA. 64:8.
PESE: 89, 26
1. Aiseā ua avea ai Ieova ma Fai Ipu Omea sili?
IĀ Novema 2010, na faia ai i Lonetona i Egelani se tauofoga e toeitiiti 70 miliona tālā Amerika, mo se ipu ʻele mai i Saina, na faia i le senituri lona 18. E manino mai, e mafai e se fai ipu omea ona liua se mea e mauagofie ma faatauvaa e pei o le ʻele, e faia ai se ipu matagofie ma taugatā. Peitaʻi, e leai se fai ipu omea faaletagata e mafai ona faatusa atu iā Ieova. Mulimuli ane i le aso lona ono o le foafoaga, na faia ai e le Atua “mai i le efuefu o le eleele,” se tamāloa lelei atoatoa ma tuu atu iā te ia le tomai e faaatagia mai ai uiga o Lē na foafoaina o ia. (Kene. 2:7) Na matuā talafeagai ona taʻua “o le atalii o le Atua” lenā tamāloa lelei atoatoa o Atamu.—Luka 3:38.
2, 3. E faapefea ona tatou faaaʻoaʻo i le uiga na faaalia e tagata Isaraelu na salamō?
2 Peitaʻi e leʻi toe avea Atamu ma atalii o le Atua, ina ua fouvale i Lē na faia o ia. E ui i lea, a o faagasolo tupulaga, na iai “se vaega e toʻatele” na tupuga mai iā Atamu na latou lagolagoina le pule silisili ese a le Atua. (Epe. 12:1) O lo latou lotomaulalo e gauaʻi i Lē na foafoaina i latou, ua faailoa atu ai lo latou mananaʻo e avea o ia ma o latou Tamā ma Lē e faatonutonuina i latou, nai lo o Satani. (Ioa. 8:44) O lo latou faamaoni i le Atua, ua faamanatu mai ai upu a Isaia e faatatau i tagata Isaraelu na salamō: “Ieova e, o oe o lo matou Tamā. O i matou o omea, a o oe o lo matou Fai Ipu Omea; o le galuega a ou aao i matou uma.”—Isa. 64:8.
3 I aso nei, o le uiga lotomaulalo ma le gauaʻi foʻi lenā o loo taumafai i latou o loo tapuaʻi iā Ieova i le agaga ma le upu moni e faaalia. E latou te manatu o se faaeaga le taʻua o Ieova o le Tamā, ma gauaʻi iā te ia o lo latou Fai Ipu Omea. Pe e te manatu iā te oe o se ʻele vaivai i aao o le Atua, e te lotomalie e na te faatonutonuina oe ina ia avea ma ipu e finagalo malie i ai o ia? Pe e te vaai i ou uso ma tuafafine faaleagaga, o ni ē o loo faaauau ona faatonutonuina e le Atua? Ina ia taliina na fesili, o le a tatou iloiloina ni vala se tolu i le auala e galue ai Ieova o se Fai Ipu Omea: Le auala na te filifilia ai i latou na te faatonutonuina, le māfuaaga na te faatonutonuina ai i latou, ma le auala e na te faia ai faapea.
E FILIFILIA E IEOVA I LATOU E NA TE FAATONUTONUINA
4. E faapefea ona filifilia e Ieova i latou na te tosina atu iā te ia? Aumai ni faaaʻoaʻoga.
4 Pe a silasila mai Ieova i tagata, e lē uaʻi o ia i o latou foliga vaaia. Nai lo lea, e na te iloiloina o latou loto po o tagata lilo i totonu. (Faitau le 1 Samuelu 16:7e.) Na faataʻitaʻia manino mai lenā manatu ina ua faavaeina e le Atua le faapotopotoga Kerisiano. E na te tosina atu iā te ia ma lona Alo tagata e foliga mai e lē tāua i le vaaiga a tagata. (Ioa. 6:44) O se tasi o na tagata o le Faresaio o Saulo, o lē na “upuleaga muamua ma faasauā, ma o se tagata fiasili.” (1 Timo. 1:13) Peitaʻi, e leʻi silasila lē “na te suʻesuʻeina loto” iā Saulo o sē e lē aogā. (Faata. 17:3) Nai lo o lea, na silasila le Atua iā te ia o se ʻele e mafai ona faatonutonuina e avea ma ipu matagofie, o se ʻipu ua filifilia’ e molimau atu i “nuu ese faapea foʻi ma tupu, ma le fanauga a Isaraelu.” (Galu. 9:15) E silasila foʻi le Atua i isi e ono avea ma “ipu e faaaogā mo mea taʻuleleia,” e aofia ai i latou na avea muamua ma tagata onanā, lē mamā tau amio ma gāoi. (Roma 9:21; 1 Kori. 6:9-11) Ua latou faatagaina Ieova e faatonutonuina i latou a o latou mauaina le poto saʻo i le Afioga a le Atua ma faaalia le faatuatua.
5, 6. E faapefea i lo tatou faatuatuaina o Ieova o lo tatou fai ipu omea ona aafia ai la tatou vaaiga (a) i tagata o le oganuu? (e) i o tatou uso ma tuafāfine?
5 E faapefea ona fesoasoani iā i tatou manatu e pei ona taʻua i luga? O lo tatou faatuatuaina o le tomai o Ieova e suʻesuʻe ai loto ma tosina atu iā te ia i latou ua ia filifilia, e taofia ai i tatou mai i le faamasinoina o isi i le oganuu ma le faapotopotoga. Seʻi o tatou iloiloina le faaaʻoaʻoga a Michael, na ia faapea mai: “Pe a asiasi mai Molimau a Ieova iā te aʻu, ou te tapunia le faitotoʻa. Sa ou matuā lē faaaloalo lava. Ae mulimuli ane, na ou feiloaʻi ai i se aiga na ou maofa i a latou amioga. I se tasi o aso, na faateʻia aʻu i le iloaina o i latou o ni Molimau a Ieova. O a latou amio, na uunaʻia ai aʻu e iloilo le māfuaaga na ou faailoga tagata ai. Na ou iloa mulimuli ane, sa faavae oʻu manatu i mea ou te leʻi iloa ma tala feaveaʻi.” Sa talia e Michael se suʻesuʻega faale-Tusi Paia, ina ia iloa mea moni e faatatau i Molimau a Ieova. Mulimuli ane, sa ia talia le upu moni ma auai i le auaunaga faataimi atoa.
6 O le taliaina o Ieova o lo tatou Fai Ipu Omea, e aafia ai foʻi o tatou manatu i o tatou uso talitonu. Pe e tutusa lau vaaiga i uso ma tuafāfine ma le silafaga a le Atua, e lē o i latou o ni ipu ua uma ona fai, ae o loo galue ai pea le Atua? E na te silafia le tagata lilo i totonu faapea le ituaiga tagata o le a oo iai, pe a ia fesoasoani iā i latou. O lea, e silasila Ieova i itu lelei o tagata, ma e lē uaʻi atu o ia i o latou tulaga lē lelei atoatoa lea e lē tumau. (Sala. 130:3) E mafai ona tatou faataʻitaʻi iā te ia e ala i le vaai i itu lelei o ana auauna. E mafai ona tatou galulue faatasi ma lo tatou Fai Ipu Omea, e ala i le lagolagosua i o tatou uso ma tuafāfine, a o latou taumafai e agaʻigaʻi i luma faaleagaga. (1 Tesa. 5:14, 15) E tatau ona taʻimua toeaina i lea vaega i le avea ai o ni “meaalofa i tagata.”—Efe. 4:8, 11-13.
AISEĀ E FAATONUTONUINA AI E IEOVA I TATOU?
7. Aiseā e te talisapaia ai aʻoaʻiga a Ieova?
7 Atonu ua e faalogo a o faapea mai se tasi: ʻNa ou faatoʻā talisapaia atoatoa aʻoaʻiga mai i oʻu mātua, ina ua fai laʻu fanau.’ A o faateleina lo tatou poto masani i le olaga, o le a amata ona tatou vaai i aʻoaʻiga e pei o le silafaga a Ieova, o se auala e faailoa mai ai lona alofa. (Faitau le Eperu 12:5, 6, 11.) O le alofa o Ieova mo lana fanau, ua faapalepale ai o ia i le faatonutonuina o i tatou. E finagalo o ia ina ia tatou atamamai ma fiafia, ma alolofa iā te ia. (Faata. 23:15) E lē fiafia o ia pe a tatou mafatia, pe manaʻo foʻi ina ia tatou feoti e pei o le ʻfanau o le toʻasā,’ o le tofi lenā na tuufaasolo mai iā Atamu.—Efe. 2:2, 3.
8, 9. Ua faapefea ona aʻoaʻoina e Ieova i tatou i aso nei, ma o le a faapefea ona faaauau i le lumanaʻi?
8 I le avea ʻma fanau o le toʻasā,’ na tatou faaalia ai le tele o uiga e lē fiafia ai le Atua, e oo lava i nisi o uiga e pei o ni manufeʻai. Ae e tatou te faafetaia le faatonutonuina e Ieova o i tatou, ua suia ai i tatou ma avea e pei o ni mamoe. (Isa. 11:6-8; Kolo. 3:9, 10) O lea, o le siʻomaga ua faatonutonuina ai i tatou e Ieova, e tai pei o se parataiso faaleagaga i aso nei. E tatou te lagona le malupuipuia e ui ina siʻomia i tatou e se lalolagi amioleaga. O lenei foʻi siʻomaga, ua maua ai le alofa moni e i latou na ola aʻe i aiga e leai se alofa. (Ioa. 13:35) Ua aʻoaʻoina ai i tatou e faaalia le alofa i isi. Ae sili atu i lenā, ua tatou iloa ai Ieova ma tofo i lona alofa faatamā.—Iako. 4:8.
9 I le lalolagi fou, o le a tatou mauaina atoatoa ai faamanuiaga o le parataiso faaleagaga, ma o le a tatou ola ai i le parataiso faaletino, i lalo o le pulega o le Malo o le Atua. A o faagasolo lenā taimi o le toe faafouina o mea, o le a faaauau ona faatonutonuina e Ieova tagata i le lalolagi, ma aʻoaʻoina i latou i se auala silisili. (Isa. 11:9) E lē gata i lea, o le a foaʻi mai e Ieova le tino ma le mafaufau lelei atoatoa ina ia mafai ai ona tatou taliaina ana aʻoaʻoga, ma faia lona finagalo e aunoa ma se ponā. Seʻi o tatou maumauaʻi nei e faaauau ona gauaʻi iā Ieova, ma faailoa atu iā te ia e tatou te vaai i ana aʻoaʻiga o se faailoaga o lona alofa iā i tatou.—Faata. 3:11, 12.
LE AUALA UA FAATONUTONUINA AI I TATOU E IEOVA
10. Na faapefea ona faaatagia mai e Iesu le tomai ma le onosaʻi o le Fai Ipu Omea sili?
10 E pei o se fai ipu omea tomai, e silafia e Ieova le ituaiga o “ʻele” e iai i tatou ona fua ai lea o le auala e faatonutonuina ai i tatou. (Faitau le Salamo 103:10-14.) E feutagaʻi foʻi Ieova ma i tatou taʻitoʻatasi, e na te silafia o tatou vaivaiga, le mea e gata ai lo tatou malosi, ma lo tatou tuputupu aʻe faaleagaga. Ua faaatagia mai e lona Alo lana silafaga e faatatau i ana auauna lē lelei atoatoa. O le manatu i le auala na feutagaʻi ai Iesu ma vaivaiga a le ʻauaposetolo, aemaise lava taimi e fefinauaʻi ai po o ai e sili. Pe afai e te molimauina i taimi e vevela ai fefinauaʻiga a le ʻauaposetolo, pe e te manatu iā i latou o ni ē e agamalu ma faatonutonu gofie? E ui i lea, e leʻi sesē le vaai a Iesu iā i latou. Na silafia e Iesu, e mafai ona faatonutonuina ona aposetolo faamaoni, e ala i le avatu o fautuaga i se auala agalelei ma le onosaʻi, faapea lo latou mātauina o lana faaaʻoaʻoga lotomaulalo. (Mare. 9:33-37; 10:37, 41-45; Luka 22:24-27) Ina ua mavae le toetū o Iesu ma le liligiina mai o le agaga paia, e leʻi toe uaʻi le ʻauaposetolo i tulaga po o ai e sili. Nai lo o lea, na latou uaʻi atu i le galuega na tuuina mai iā i latou.—Galu. 5:42.
11. O ā auala na faamaonia ai e Tavita o ia o se ʻele vaivai, ma e faapefea ona tatou faataʻitaʻi iā te ia?
11 Ua faatonutonuina e Ieova ana auauna i aso nei e ala mai i lana Afioga, lona agaga paia, ma le faapotopotoga Kerisiano. E mafai e le Afioga a le Atua ona faatonutonuina i tatou, pe a faitau māeʻaeʻa, manatunatu loloto i ai, ma talosaga iā Ieova e fesoasoani mai ina ia faatatauina. Na tusi Tavita: “Ua ou manatua oe i loʻu moega, ou te mafaufau loloto foʻi iā te oe i leoleoga o le pō.” (Sala. 63:6) Na ia tusi foʻi: “Ou te vivii atu iā Ieova o lē na fautuaina aʻu. Ma i le pō e faasaʻoina ai aʻu e oʻu manatunatuga loloto.” (Sala. 16:7) Ioe, na faataga e Tavita fautuaga a le Atua e pāʻia ai ona faalogona loloto, lea na mafai ona faatonutonuina ai ona manatunatuga ma faalogona, e ui lava sa malolosi fautuaga. (2 Samu. 12:1-13) Maʻeu se faaaʻoaʻoga lelei o le lotomaulalo ma le gauaʻi na faataatia e Tavita mo i tatou! Pe e te manatunatu loloto i le Afioga a le Atua ma faatagaina e pāʻia ou faalogona loloto? Pe e mafai ona faaauau ona e faia faapea?—Sala. 1:2, 3.
12, 13. E faapefea ona faatonutonuina e Ieova i tatou e ala mai i le agaga paia ma le faapotopotoga Kerisiano?
12 E tele auala e mafai ona faatonutonuina ai i tatou e le agaga paia. O se faaaʻoaʻoga, e mafai ona fesoasoani iā i tatou e atiaʻe uiga o Keriso, lea e aofia ai vala o le fua o le agaga paia. (Kala. 5:22, 23) O se tasi o vala o fua o le agaga paia o le alofa. E tatou te alolofa i le Atua ma mananaʻo e usiusitaʻi ma faatonutonuina e ia i tatou, ma iloaina e lē mamafa ana poloaʻiga. E mafai ona foaʻi mai e le agaga paia le malosi e teena ai taaʻiga malolosi a le lalolagi ma lona agaga leaga. (Efe. 2:2) A o talavou le aposetolo o Paulo, na matuā aafia o ia i le agaga faamaualuga o taʻitaʻi lotu Iutaia, ae na ia tusi mulimuli ane: “O mea uma lava, ua ou maua le malosi mai iā te ia o lē na foaʻi maia iā te aʻu le mana.” (Fili. 4:13) O lea, seʻi o tatou faataʻitaʻi iā Paulo ma talosaga pea mo Lona agaga paia. E amanaʻia e Ieova talosaga faamaoni a ē agamalu.—Sala. 10:17.
13 E faaaogā e Ieova le faapotopotoga Kerisiano ma ovasia e faatonutonuina i tatou i ni auala patino. O se faaaʻoaʻoga, pe a iloa e toeaina ua tatou feagai ma se faafitauli faaleagaga, ona latou taumafai lea e fesoasoani mai, peitaʻi e lē faavaeina i se atamai faaletagata. (Kala. 6:1) Nai lo o lea, e latou te lotomaulalo ma saʻili i le Atua, talosaga mo le atamai ma le faautaga loloto. A o latou mafaufau i o tatou tulaga, e latou te gaoioi e tusa ma a latou tatalo e ala i le saʻiliʻili i le Afioga a le Atua ma lomiga faa-Kerisiano. O na vala e faaauupegaina ai i latou e aumaia le fesoasoani talafeagai. Pe a latou ofoina mai se fesoasoani i se auala alofa ma agalelei, e pei o le auala e te laʻei ai, pe e te talia a latou fautuaga o se faaaliga lea o le alofa o le Atua iā te oe? O le faia faapea, ua faamaonia atu ai o oe o se ʻele vaivai i aao o Ieova lea o le a ia faatonutonuina, ina ia e maua ai aogā.
14. E ui e pule Ieova i le mea e fai i le ʻele, ae ua faapefea ona faaalia lona faaaloalo i la tatou filifiliga saʻoloto?
14 O le malamalama i le auala o loo faatonutonuina ai i tatou e le Atua, e fesoasoani i a tatou faiā ma uso talitonu faapea o tatou uiga faaalia i tagata o le oganuu, e aofia ai a tatou suʻesuʻega faale-Tusi Paia. I taimi o le Tusi Paia, e lē tau ina aumaia e se fai ipu omea le ʻele ma amata loa ona galue ai. E muamua ona ia sauniunia le ʻele, e ala i le aveesea o maa ma isi mea e lē manaʻomia. I le itu faaleagaga, e fesoasoani le Atua i tagata taʻitoʻatasi o ē e lotomalilie ina ia mafai ona ia faatonutonuina i latou. E na te lē faamalosia i latou e faia ia suiga, ae na te faailoa mai ana tapulaa amiotonu, ona tuu lea iā i latou e faamamā o latou olaga pe faia fetuunaʻiga.
15, 16. E faapefea ona faailoa atu e tagata aʻoga o le Tusi Paia o loo latou mananaʻo e faatonutonuina i latou e Ieova? Aumai se faataʻitaʻiga.
15 Manatu i le faaaʻoaʻoga a Tessie, o se tuafafine mai i Ausetalia. Ua faapea mai le tuafafine sa la suʻesuʻe: “Sa faigofie ona talia e Tessie le poto o le Tusi Paia. Peitaʻi, e leʻi agaʻigaʻi i luma faaleagaga o ia ma e leʻi auai foʻi i sauniga faa-Kerisiano. O lea sa ou tatalo ma mafaufau loloto i ai ma ou filifili ai loa e taofi le suʻesuʻega. Peitaʻi e iai se mea mataʻina na tupu. Sa ou mafaufau o la maʻua suʻesuʻega mulimuli lea o le a fai, peitaʻi na faamatala mai e Tessie mea uma iā te aʻu. Na ia faailoa mai na ia lagona lona faagutugutulua ona sa ia fiafia i taaloga faitupe. Peitaʻi, o lea ua ia filifili e tuu lenā masaniga.”
16 E leʻi umi lava ae amata ona auai Tessie i sauniga ma faaalia uiga faa-Kerisiano, e ui i tauemuga mai i ana aumea. Na toe faapea mai le tuafafine: “Mulimuli ane, na papatiso Tessie ma auauna o se paeonia sauatoa, e ui lava sa iai lana fanau lāiti.” Ioe, pe a amata ona faamamā e tagata aʻoga o le Tusi Paia o latou olaga ina ia faafiafia ai le Atua, o le a ia mafuta vavalalata mai iā i latou ma faatonutonuina i latou ina ia avea ma ipu matagofie.
17. (a) O ā vala e te fiafia i ai i le avea o Ieova ma ou Fai Ipu Omea? (e) O ā isi vala o le faatonutonuina o le a iloiloina i le mataupu o loo mulimuli mai?
17 I aso nei, e iai lava nisi ipu omea o loo faia i lima o se fai ipu omea, ma e na te faia ma le faaeteete. I se tulaga talitutusa, o loo galue pea lo tatou Fai Ipu Omea iā i tatou ma onosaʻi mai, a o ia faatonutonuina i tatou e ala i ana fautuaga, ma mātauina le auala e tatou te tali atu ai. (Faitau le Salamo 32:8.) Po o e iloa le naunau moni o Ieova iā te oe? Po o e mātauina lona faatonutonuina o oe i ona aao agaalofa? Pe afai o lea, o ā nisi o uiga e fesoasoani iā te oe ia avea ai pei o se ʻele vaivai ma faatonutonu gofie i aao o Ieova? O ā uiga e tatau ona e ʻalofia ina ia aua neʻi avea oe ma ʻele e malō ma faigatā ona faatonutonuina? E faapefea i mātua ona galulue faatasi ma Ieova i le faatonutonuina o a latou fanau? O le a taliina na fesili i le mataupu o loo mulimuli mai.


text:
SUIA E LE TUSI PAIA OLAGA
Sa Ou Manatu na Ou Ola i se Olaga Faamalieina
TAUSAGA FANAU: 1982
ATUNUU: POLANI
TALAAGA: SAUĀ, FAAAOGĀ FUALAAU FAASĀINA MA SAʻILIA SE GALUEGA E SILI ONA LELEI
OLAGA SA IAI:
Na ou ola aʻe i se tamaʻi aai i Polani, e latalata i le tuaoi o Siamani. Sa filemu le siʻomaga o loʻu olaga auā na tele vaomatua ma faatoʻaga i lo matou vaipanoa. Sa faalaeiau aʻu e oʻu mātua alolofa ia ou tama lelei, ia fai lelei laʻu aʻoga ma saʻili se galuega e sili ona lelei.
Na amata ona leaga loʻu olaga ina ua ou alu e aʻoga i mataupu tau tulafono i se iunivesite i le aai o Wrocław. Ina ua ou tuua oʻu mātua, sa ou filifilia ni aumea leaga. Ou te fiafia i le soka, ma o le malolosi o taaʻiga a aʻu aumea, na avea ai aʻu ma sē e matuā lagolagosua i taaloga soka. E ese loʻu fiafia i le ʻau soka a Warsaw, ma po o fea lava e taaalo ai le ʻau i faaiʻuga o vaiaso, ou te alu ai lava. O na feoaʻiga na fai ai inuga pia, faaaogā ai fualaau faasāina, ma oo ai lava ina fai fusuaga ma ē sa lagolagoina isi ʻautaaalo. Sa ou mafaufau o le auala lea e faateʻa ai oʻu popolega o le aso, e ui lava na ou iloa e molia ai aʻu e leoleo, ma faaleagaina ai laʻu galuega i mataupu tau tulafono.
Sa matou fiafia tele ma aʻu uō e ō i fale kalapu ma falesiva. I taimi e matou te iai i inā, e masani ona matou faia ai ni fusuaga. E tele taimi na puʻe ai aʻu e leoleo, ae na ou faia ni auala e ʻalofia ai le molia i le tulafono, ma o nisi taimi e ala i ni faiga faatogafalea. Sa ou manatu na ou ola i se olaga faamalieina. Peitaʻi, na ou iloa lelei e sesē mea na ou faia. O lea na ou alu ai i le lotu i Aso Sa uma ma loʻu manatu ina ia faaleleia ai loʻu lotofuatiaifo.
SUIA E LE TUSI PAIA LOʻU OLAGA:
I le 2004, na asiasi mai ai ni Molimau a Ieova se toʻalua i loʻu fale, ma na ou ioe e suʻesuʻe le Tusi Paia ma i laʻua. A o oʻu aʻoaʻoina atili e faatatau i le uiga o le avea ma Kerisiano moni, na amata ai ona ōia loʻu lotofuatiaifo. Sa ou iloa e tatau ona tuu laʻu inu tele, le faaaogāina o fualaau faasāina, ma le aumea i tagata e lē ola i tapulaa a le Tusi Paia. Sa ou iloa foʻi e manaʻomia ona suia oʻu uiga sauā. E ui i lea, sa ou faaauau lava i oʻu ala leaga.
Peitaʻi, na suia le tulaga o mea i se tasi pō ina ua ou amataina se fusuaga ma ni tamāloloa se toʻavalu. Ou te manatua loʻu taatia i luga o le auala ae o loo tatuʻi ma kiki loʻu ulu. Na ou lagona na toetoe a ou oti, ma sa ou tatalo loa: “Ou te faamalie atu Ieova ona o loʻu lē tausia ma le faamaoni o lau Afioga. Ae afai ou te toe malosi, ou te tautō atu o le a ou suʻesuʻeina le Tusi Paia ma Molimau a Ieova ma faaleleia loʻu olaga.” O le mea e ofo ai ona na ou toe malosi, ma sa faataunuu loa laʻu folafolaga e suʻesuʻe le Tusi Paia.
I le 2006, na ou siitia atu ai i Egelani. O loʻu sini ia maua ni tupe se tele ina ia toe foʻi mai i Polani ma maua ai se isi faailoga maualuga i le mataupu tau tulafono. Ae a o faaauau laʻu suʻesuʻega faale-Tusi Paia, sa iai se aafiaga malosi o le Filipi 3:8 iā te aʻu. Na tusi le aposetolo o Paulo: “E moni lava, ua ou lotomalie e lafoaʻi ia mea ona o le silisili ese o le poto o Keriso Iesu loʻu Alii. O ia foʻi, ua ou lafoaʻia ai nei mea uma ma ua ou manatu o otaota ia mea, ina ia ou maua Keriso.” I le pei o aʻu, sa maua foʻi e le aposetolo o Paulo aʻoaʻoga tau tulafono ma o ia o se tagata e sili ona sauā. (Galuega 8:3) Ae sa ia iloa e iai se isi auala e sili ona lelei e ola ai, o le auauna i le Atua ma fai le mea sili e faataʻitaʻi ai iā Iesu. Ina ua ou manatunatu i le faaaʻoaʻoga a Paulo, na ou iloa ai e lē maua se fiafia moni i se galuega e lelei le totogi ma amioga sauā. Na ou iloa ai afai sa suia le olaga o Paulo, e mafai foʻi ona ou faia. O lea na ou filifili ai loa e nofo i Egelani, ae faagalo le saʻilia o nisi faailoga maualuluga i mataupu tau tulafono.
O le tele o mea na ou aʻoaʻoina e faatatau iā Ieova, o le atili foʻi lenā ona ou vavalalata atu iā te ia. Sa pāʻia loʻu loto i lana folafolaga, e na te faamagalo i latou e mananaʻo moni e faia suiga i o latou olaga. (Galuega 2:38) Ina ua ou manatunatu loloto i le 1 Ioane 4:16, “o le Atua o le alofa lava ia,” na amata ai loa ona ou iloa le māfuaaga e inosia ai e Ieova faiga sauā.
Sa ou manaʻo e avea ma vaega o le ʻauuso fiafia o Molimau a Ieova
Sa ou maofa i amio a Molimau a Ieova. Sa manino mai o loo latou taumafai malosi e ola e tusa ai ma tapulaa maualuluga tau amio a le Tusi Paia. Sa ou manaʻo e avea ma vaega o lenei ʻauuso fiafia. Ina ua uma ona faia ni taumafaiga malolosi ma fetuunaʻiga i loʻu olaga, sa ou papatiso loa i le 2008 e avea ma Molimau a Ieova.
AOGĀ IĀ TE AʻU:
Ua matuā suia e le Tusi Paia loʻu olaga mai i sē na moomoo ia tele le tamaoaiga, sauā, faaaogā fualaau faasāina, inu tele, ma matuā lagolagosua i taaloga soka, ae avea ma auauna a Ieova e fiafia e aʻoaʻo tagata i le Tusi Paia. O loo ou fiafia pea e matamata i taaloga soka, peitaʻi ua ou filifili ia aua neʻi alu uma ai loʻu taimi.
Ua ou faaipoipo iā Esther, o se aumea tapuaʻi lelei a Ieova. O loo fiafia la maʻua faaipoipoga. O loo ma fiafia e aʻoaʻo le Tusi Paia i tagata e tautatala i le gagana Polani o loo nonofo i inei i mātū i sisifo o Egelani. O le taimi muamua lenei ua ou maua ai se olaga faamalieina. Ua ou maua se lotofuatiaifo mamā faapea se olaga aogā.
Faitau Atili
E Faapefea Ona Aogā iā i Tatou Mataupu Silisili o le Tusi Paia?
Na taʻua e Iesu le māfuaaga e tatou te manaʻomia ai taʻitaʻiga, faapea mataupu silisili e lua e sili ona tāua.


text:
Ia Taʻu Atu o Outou Popolega Uma iā Ieova
“Ia taʻu atu o outou popolega uma iā [Ieova], auā o loo manatu mamafa mai o ia iā te outou.”
PESE: 38, 7
1, 2. (a) Aiseā e lē tatau ai ona faateʻia i tatou pe a feagai ma ni popolega? (Tagaʻi i le ata i luga aʻe o le matua.) (e) O le ā o le a tatou iloiloina i lenei mataupu?
UA TATOU ola i taimi e sili ona faigatā. Ua matuā ita Satani le Tiapolo ma “o loo fealuaʻi . . . e pei o se leona o loo tagi leotele, e saʻili se tasi e na te ʻaina.” (1 Pete. 5:8; Faaa. 12:17) O lea, e lē o se mea e faateʻia ai ona e oo lava iā i tatou o auauna a le Atua, e iai taimi e lagona ai le popole. E oo lava foʻi i auauna faamaoni a le Atua i aso ua mavae, sa iai taimi na matuā popole ai, e pei o le tupu o Tavita. (Sala. 13:2) E faapena foʻi le aposetolo o Paulo, sa “popole i faapotopotoga uma.” (2 Kori. 11:28) Ae o le ā e mafai ona tatou faia pe a lofitūina i tatou i popolega?
2 Sa fesoasoani lo tatou Tamā alofa i le lagi i ana auauna i aso ua mavae. E mafai foʻi ona ia fesoasoani mai i aso nei ina ia tatou maua le mapusaga mai i mafatiaga po o popolega. Ua uunaʻia i tatou i le Tusi Paia: “Ia taʻu atu o outou popolega uma iā te ia, auā o loo manatu mamafa mai o ia iā te outou.” (1 Pete. 5:7) Ae e mafai faapefea ona tatou faia lenei mea? Seʻi o tatou iloilo ni auala se fā: (1) tatalo mai i le loto, (2) faitau ma manatunatu loloto i le Afioga a le Atua, (3) ōle atu mo le agaga paia o Ieova, ma le (4) sasaa atu ou faalogona i se tagata e te maufaatuatuaina. A o tatou iloiloina nei auala e fā, mātau ni laasaga talafeagai e te manaʻo e faatatau.
“IA TUUINA ATU IĀ IEOVA OU POPOLEGA UMA”
3. E faapefea ona “tuuina atu iā Ieova ou popolega uma”?
3 O le laasaga muamua e mafai ona tatou faia, o le faalatalata atu lea iā Ieova i le tatalo faatauanau. Pe a e feagai ma tulaga e lagona ai le lē mautonu, atugalu, po o le popole, ia sasaa atu lou loto i lo tatou Tamā alofa i le lagi. Sa ōle atu le faisalamo o Tavita iā Ieova: “Le Atua e, ia e faafofoga mai i laʻu tatalo.” Na toe faapea mai Tavita i lenā lava salamo: “Ia tuuina atu iā Ieova ou popolega uma, o ia lava e na te tausia oe.” (Sala. 55:1, 22) Pe a uma ona faia au taumafaiga uma ina ia foʻia se faafitauli, e mautinoa e telē le aogā o le tatalo mai i le loto nai lo o le faaauau ona popole. Ae e faapefea ona fesoasoani le tatalo iā te oe ina ia ʻalofia ai le lofitūina i popolega o le loto ma le faanoanoa?
4. Aiseā e tāua tele ai le tatalo pe a tatou popole?
4 Faitau le Filipi 4:6, 7. E mafai ona tali mai Ieova i a tatou faatoga mai i le loto, e faia faatauanau ma e lē aunoa. E faapefea? E ala i le foaʻi mai o le filemu o le mafaufau lea e aveesea ai le popole i o tatou mafaufau ma loto. E ioe le toʻatele i lenei manatu pe a fua i mea na tutupu iā i latou. Ina ua feagai ma popolega po o lagona lē mautonu, sa fesoasoani le Atua iā i latou ia lagona le tele o le filemu lea e lē malamalama i ai tagata. O le mea foʻi lenā e mafai ona tupu iā te oe. O lea, e mafai e le “filemu mai i le Atua” ona manumalo i so o se luʻi e te ono fesagaʻia. E mafai ona e maufaatuatuaina atoatoa le folafolaga alofa lenei a Ieova: “Aua e te vaai solo, auā o aʻu o lou Atua. Ou te faamalosi iā te oe. Ou te matuā fesoasoani iā te oe.”
FILEMU O LE MAFAUFAU ONA O LE AFIOGA A LE ATUA
5. E faapefea ona tatou maua le filemu o le mafaufau ona o le Afioga a le Atua?
5 O le auala lona lua e maua ai le filemu o le mafaufau, o le faitau lea o le Tusi Paia ma manatunatu loloto i ai. Aiseā e tāua ai lenei auala? O loo iai i le Tusi Paia taʻiala faaleagaga e fesoasoani iā te oe ina ia ʻalofia, faaitiitia, pe feagai ai ma popolega. Ia manatua o le Afioga a le Atua e aogā ma faafouina ai, auā o loo tusia ai fetalaiga atamai a Lē na faia i tatou. O le a matuā faamalosia oe a o e manatunatu loloto i manatu o le Atua i aso taʻitasi, ma iloilo le auala sili e faatatau ai taʻiala aogā a le Tusi Paia. Na faafesootaʻi e Ieova le faitauina o lana Afioga i le mauaina o le “lototele ma faamalosi,” ma le lē “fefe pe mataʻu.”
6. O ā aogā e te maua mai i fetalaiga a Iesu?
6 E tatou te maua i le Afioga a le Atua fetalaiga faamāfanafanaloto a Iesu. Sa faafouina ē na faalogologo i ana fetalaiga ma aʻoaʻoga. E toʻatele i latou na faalatalata atu iā te ia ona sa ia faatoʻafilemu ē na atuatuvale o latou loto, faamalosia ē vaivai, ma faamāfanafana i ē na mafatia. (Faitau le Mataio 11:28-30.) Sa manatu alofa o ia i manaʻoga faaleagaga, tau faalogona, ma manaʻoga faaletino o isi. (Mare. 6:30-32) O loo tumau pea le folafolaga a Iesu o le a ia lagolagoina i tatou. E mafai ona taunuu moni iā te oe, e pei foʻi ona moni i aposetolo o Iesu. E lē tau manaʻomia ona lua iai faatasi ma Iesu ina ia aogā ai iā te oe lana folafolaga. I le avea ai ma Tupu i le lagi, e faaauau ona faaalia e Iesu le tigā alofa. O lea, pe a e popole, e mafai ona ia “fesoasoani” mai ma le alofa iā te oe “i le taimi e tatau ai.” Ioe, e mafai ona fesoasoani fetalaiga a Iesu iā te oe ina ia feagai ai ma mafatiaga, ma maua le faamoemoe ma le lototele.
FAAALIA VALA O LE FUA O LE AGAGA PAIA
7. O ā aogā e tatou te maua pe a tali mai le Atua i a tatou tatalo mo le agaga paia?
7 Na folafola e Iesu o le a foaʻi mai e lo tatou Tamā i le lagi le agaga paia i ē e ōle atu iā te Ia. (Luka 11:10-13) O le faia faapea, o le a tatou maua ai le fesoasoani malosi lona tolu e faaitiitia ai popolega, o le fua lea o le agaga paia. O le malosi galue o le Atua, e mafai ona atiaʻe ai uiga lelei ia e faaatagia atu ai uiga tonu lava o le Atua o Lē e ona le malosi uma lava. (Faitau le Kalatia 5:22, 23; Kolo. 3:10) A o e atiaʻe le fua o le agaga, o le a faaleleia ai a outou faiā ma isi. O le a ʻalofia ai le tele o tulaga ia e ono faapogaia ai le popole. Seʻi o tatou iloilo auala o le a fesoasoani ai iā te oe le fua o le agaga.
8-12. E faapefea ona fesoasoani le fua o le agaga paia iā te oe?
8 “O le alofa, o le olioli, o le filemu.” Pe a e taumafai e feutagaʻi ma tagata i se auala faaaloalo, o le a e iloa ai taulima ni faalogona lē lelei o loo iā te oe. E faapefea? A o e faaalia le alofa faaleuso, alofa faapelepele, ma le faaaloalo, o le a e ʻalofia ai tulaga e faapogaia ai le popole.
9 “O le faapalepale, o le agalelei, o le mataalofa.” E te atiaʻe ni faiā filemu ma isi pe a e utagia le apoapoaʻiga lenei: “Ia agalelei le tasi i le isi, ia māfana lo outou alofa, ma ia fefaamagaloaʻi ma le lotoatoa.” (Efe. 4:32) O le faia faapea, o le a e ʻalofia ai tulaga e ono faapogaia ai le popole. O le a lelei foʻi le auala e te taulima ai tulaga e tulaʻi mai ona o le tino lē lelei atoatoa.
10 “O le faatuatua.” E masani ona tatou popole i aso nei e faatatau i tupe ma meafaitino. (Faata. 18:11) Peitaʻi, o le matuā faatuatuaina o le tausiga alofa a Ieova, e mafai ona fesoasoani iā te oe e fesagaʻia ai pe ʻalofia na popolega. E faapefea? E mafai ona e ʻalofia le tele o popolega pe a utagia le fautuaga a le aposetolo o Paulo, ia “lotomalilie i mea ua iai.” Na faapea atili mai Paulo: “Auā na fetalai [le Atua]: ʻOu te lē tuua lava oe, ma ou te lē tuulafoaʻia lava oe.’ Ia tatou lototetele ma faapea atu: ʻO Ieova o loʻu fesoasoani ia; ou te lē fefe lava. O le ā la se mea e mafai ona faia e tagata iā te aʻu?’”
11 “O le agamalu, ma le amio pulea.” Seʻi manatu i aogā e te maua pe a faaalia nei uiga. O le a e ʻalofia ai gaoioiga e faapogaia ai lou popole, ma e te maua aogā e ala i le ʻalofia o le “ita umi, ma le itaitagofie, ma le lotoa, ma le soona ʻeʻē, ma upu masoā.”
12 O le mea moni, e te manaʻomia le lotomaulalo ina ia gauaʻi atu ai i le “aao malosi o le Atua,” ma ʻtaʻu atu ou popolega uma iā te ia.’ (1 Pete. 5:6, 7) A o e atiaʻe le lotomaulalo, o le a e maua le finagalo malie o le Atua ma lana fesoasoani. (Mika 6:8) O le iai o se vaaiga saʻo i le mea e gata ai lou malosi i le tino, mafaufau, ma faalogona, o le a faaitiitia ai lou soona popole auā o le a e faalagolago atu i le Atua.
“IA AUA NEʻI OUTOU POPOLE”
13. O le ā na uiga i ai le fetalaiga a Iesu “ia aua neʻi outou popole”?
13 I le Mataio 6:34 (faitau), o loo taʻua ai le fautuaga aogā lenei a Iesu: “Ia aua neʻi outou popole.” Peitaʻi, atonu e foliga mai e faigatā ona faatatau lenei fautuaga. O le ā na uiga i ai Iesu ina ua fetalai “ia aua neʻi outou popole”? E mautinoa e leʻi uiga o ia e faapea o le a matuā leai lava se taimi e popole ai se auauna a le Atua, auā ua tatou iloa upu a Tavita ma Paulo e faatatau i le popole. Peitaʻi, na fesoasoani Iesu i ona soo ia iloa e lē mafai ona foʻia faafitauli, pe afai e popole i mea e lē tatau ona popole ai, pe soona popole foʻi. E tofu lava le aso ma ona luʻi, e lē manaʻomia la i Kerisiano ona soona popole i mea ua teʻa po o le lumanaʻi, ae ia uaʻi atu i luʻi o le asō. E faapefea ona e faatatauina le fautuaga a Iesu, ma aveesea ai le soona popole naʻuā?
14. E faapefea ona e feagai ma popolega e faatatau i mea na e faia i le taimi ua teʻa?
14 O nisi popolega atonu e māfua ona o ni gaoioiga po o ni mea sesē na faia e se tasi i taimi ua teʻa. Atonu e ōia lona lotofuatiaifo ona o se mea sesē na ia faia e tusa lava po ua mavae le tele o tausaga. O nisi taimi sa lagona e le tupu o Tavita ʻua oo i luga aʻe o lona ulu ona sesē.’ Na ia taʻutino mai: “Ua ou faataiō ona o le ōi o loʻu loto.” (Sala. 38:3, 4, 8, 18) O le ā le gaoioiga atamai sa tatau ona faia e Tavita? O le ā na ia faia? Sa ia maufaatuatuaina o le a alofa mutimutivale ma faamagalo o ia e Ieova. Na ia faapea mai ma le mautinoa: “E fiafia le tagata ua faamagaloina lana solitulafono.”—Faitau le Salamo 32:1-3, 5.
15. (a) O le ā e tatou te aʻoaʻoina mai iā Tavita? (e) O ā ni gaoioiga talafeagai e te faia ina ia faaitiitia ai le popole? (Tagaʻi i le pusa “ Nisi o Auala Lelei e Faaitiitia ai le Popole.”)
15 O isi taimi atonu e te popole e faatatau i mea i le taimi lenei. O se faataʻitaʻiga, ina ua tusia e Tavita le Salamo 55, sa popole o ia e faatatau i lona ola. (Sala. 55:2-5) Peitaʻi, e leʻi avea lenā popolega ma pogai na mou ese atu ai lona maufaatuatuaina o Ieova. Sa tatalo faatauanau Tavita e faatatau i ona faafitauli, ae sa ia iloa foʻi le tāua o le faia o ni gaoioiga talafeagai ina ia taulima ai le faafitauli. (2 Samu. 15:30-34) E iai se lesona aogā e aʻoaʻoina mai iā Tavita. Nai lo o le lofitūina i popolega, ia faia ni gaoioiga ina ia taulima ai le faafitauli, ma ia tuu atu ma le mautinoa na popolega i aao o Ieova.
16. E faapefea i le uiga o le suafa o le Atua ona faamalosia ai lou faatuatua?
16 E masani ona soona popolevale se Kerisiano pe afai e faamamafa i lona mafaufau faafitauli e ono tutupu i le lumanaʻi. Peitaʻi e lē manaʻomia ona e soona popole e faatatau i mea e leʻi tutupu. Aiseā? Auā e masani lava e lē matuiā tele mea e tutupu e pei ona tatou mafaufau i ai. E leai foʻi se mea e faigatā i le Atua o lē e mafai ona tuu uma atu i ai ou popolega. O le uiga tonu o lona suafa, “E Gaoioi o Ia e Tusa ai ma Tulaga Manaʻomia.” (Eso. 3:14) O le uiga o lona suafa ua faamautinoa mai ai iā i tatou, e matuā mafai e le Atua ona faataunuu lona finagalo mo ana auauna. E mafai foʻi ona e mautinoa e tauia e le Atua ana auauna faamaoni, ma fesoasoani iā i latou e feagai ma popolega e faatatau i le taimi ua teʻa, i le taimi nei, ma le lumanaʻi.
TALANOA MAI I LE LOTO
17, 18. E faapefea i le lelei o fesootaʻiga ona fesoasoani iā te oe e feagai ai ma popolega?
17 O le auala lona fā e mafai ona fesoasoani iā te oe e feagai ai ma popolega, o le lelei lea o fesootaʻiga, e ala i le faailoa atu o ou faalogona i se tagata e te maufaatuatuaina. E mafai e lau paaga faaipoipo, se uō vavalalata, po o se toeaina o le faapotopotoga, ona fesoasoani iā te oe ia maua se vaaiga saʻo e tusa ai ma ou popolega. Ua taʻua i le Faataoto 12:25: “O popolega i le loto o le tagata e faavaivai ai le loto, a o tala lelei e olioli ai le loto.” O le talanoa saʻo atu ma le faamaoni e fesoasoani tele iā te oe e te malamalama ai ma feagai ai ma ou popolega. Ua faapea mai le Faataoto 15:22: “E faalēaogāina fuafuaga pe a lē iai ni talanoaga i mataupu faalilolilo, a o le toʻatele o le ʻaufaufautua e taunuu ai mea.”
18 E fesoasoani foʻi Ieova i Kerisiano ina ia feagai ma popolega, e ala mai i sauniga a le faapotopotoga i vaiaso taʻitasi. O sauniga e tatou te faatasitasi ai ma uso ma tuafāfine o ē e manatu mamafa iā te oe, ma e mananaʻo ia faalaeiau e le tasi le isi. (Epe. 10:24, 25) O le “fefaalaeiauaʻi” o le a fesoasoani e faamalosia ai lou itu faaleagaga, ma faigofie ai ona e feagai ma so o se popolega.—Roma 1:12.
O LAU FAIĀ MA LE ATUA O LE FESOASOANI SILI LEA
19. Aiseā e te mautinoa ai o la oulua faiā ma le Atua o le a faamalosia ai oe?
19 Seʻi mātau pe na faapefea i se toeaina i se faapotopotoga i Kanata, ona iloa le tāua o le tuu atu o ona popolega iā Ieova. E tele popolega e feagai ma ia i lana galuega o se faiaʻoga ma o se faufautua, ma e maua foʻi i le maʻi o le popolevale o le mafaufau. Na faapefea ona feagai lenei uso ma nei tulaga? Ua ia faapea mai: “Ua ou iloa o le taumafai malosi ia faamalosia la ma faiā ma Ieova, o le fesoasoani sili lea ou te feagai ai ma faafitauli tau faalogona. E tāua tele le fesoasoani a uō moni ma uso faaleagaga i taimi o mafatiaga. Ou te talanoa ma faailoa saʻo atu i laʻu avā oʻu faalogona. Sa fesoasoani isi toeaina ma la matou ovasia o le matagaluega iā te aʻu, ina ia iai se vaaiga saʻo i oʻu faafitauli. Sa ou saʻili foʻi se fesoasoani faafomaʻi, sui le auala e faaaogā ai loʻu taimi, ma faatulaga se taimi ou te mālōlō ma faamalositino ai. A o faagasolo taimi, na amata ona ou iloa taulima oʻu faafitauli. Pe a iai ni faafitauli e lē mafai ona ou taulimaina, ou te tuu atu na faafitauli i aao o Ieova.”
20. (a) E mafai faapefea ona tuu atu o tatou popolega i le Atua? (e) O le ā o le a talanoaina i le mataupu o loo sosoo mai?
20 I se aotelega, ua tatou aʻoaʻoina e tāua ona tuu atu o tatou popolega i le Atua e ala i le tatalo mai i le loto, ma faitau ma manatunatu loloto i lana Afioga. Sa tatou iloiloina foʻi le tāua o le atiaʻe o le fua o lona agaga, faailoa atu o tatou faalogona i se tagata e maufaatuatuaina, ma maua le malosi mai i faatasiga faa-Kerisiano e atiaʻe ai. O le a talanoaina i le mataupu e sosoo mai le isi auala e fesoasoani mai ai Ieova, e ala i le aumaia iā i tatou o le faamoemoe o se taui.


text:
Mataupu 9
Ua valaau atu Moronae i e ua le talitonu ia Keriso ia salamo—Ua ia talai atu se Atua o vavega, o le na te tuuina mai faaaliga ma sasaa mai meaalofa ma faailoga i luga o e e faatuatua—E taofia vavega ona o le le talitonu—E mulimuli atu faailoga ia te i latou o e e talitonu—Ua fautuaina tagata ia popoto ma tausia poloaiga. E tusa o le 401–421 T.A.
1 Ma o lenei, ou te tautala atu foi ia te i latou o e ua le talitonu ia Keriso.
2 Faauta, pe tou te talitonu ea i le aso o lo outou asiga—faauta, pe a afio mai le Alii, ioe, i lena lava aaso tele pe a taataaia le elalolagi e pei o se tusitaai, ma o le a iliusuavai ai elemene i le vevela tele, ioe, i lena aso tele pe a aumai outou e tutu i luma o le Tamai Mamoe a le Atua—i lena taimi, pe o le a outou fai mai ea ua leai se Atua?
3 Pe o le a outou le toe faafitia ea i lena taimi le Keriso, pe mafai ona outou vaai atu i le Tamai Mamoe a le Atua? Tou te manatu ea e mafai ona outou mau faatasi ma ia i lalo o lo outou iloa lelei o lo outou sala? Tou te manatu ea e mafai ona outou fiafia e mau faatasi ma lena Tagata paia, ao falo tiga o outou agaga i le lagona sala i lo outou solia pea o ana tulafono?
4 Faauta, ou te fai atu ia te outou o le a sili atu ona outou pagatia i le mau faatasi ma se Atua paia ma fai mea tonu, i lalo o lo outou iloa lelei o lo outou eleelea i ona luma, nai lo lo outou mau faatasi ma aagaga faasalaina i eseoli.
5 Aua faauta, pe a aumai outou tou te vaai i lo outou ale lavalava i luma o le Atua, ma le mamalu foi o le Atua, ma le paia o Iesu Keriso, o le a tutuina e lena mea i luga o outou se afi e le matineia.
6 O lea la outou e ua ale talitonu, ia outou eliliu mai i le Alii; tagi malosi atu i le Tamā i le suafa o Iesu, aua atonu e mafai ai ona maua o outou i le le pona, imamā, lalelei, ma sinasina, ona ua faamamaina i le toto o le oTamai Mamoe, i lena aso tele ma gata ai.
7 Ma ou te toe tautala atu ia te outou o e e afaafitia faaaliga a le Atua, ma fai mai ua mavae atu i latou, ua leai ni faaaliga, po o ni valoaga, po o ni meaalofa, po o ni faamalologa, po o le tautala i gagana, ma le efaamatalaga o gagana;
8 Faauta ou te fai atu ia te outou, o le e faafitia nei mea ua le iloa e ia le atalalelei a Keriso; ioe, e lei faitauina e ia o tusitusiga paia; afai na ia faitauina, ua le emalamalama i ai o ia.
9 Aua pe ua tatou le faitauina ea o le Atua ua atutusa lava ia o ananafi, i le asō, ma le faavavau, ma ua leai se feliuliuai po o sina fesuisuiai o ia te ia?
10 Ma o lenei, afai ua outou mafaufau ifo ia te outou lava i se atua e feliuliuai, ma o se ua i ai sina fesuisuiai, o lona uiga ua outou mafaufauina ia te outou lava se atua o le ua le o se Atua o vavega.
11 Ae faauta, o le a ou faaali atu ia te outou se Atua o vavega, o le Atua lava lea o Aperaamo, ma le Atua o Isaako, ma le Atua o Iakopo; ma o le aAtua lava lea e tasi o le na foafoaina lagi ma le lalolagi, ma mea uma o i ai.
12 Faauta, na ia foafoaina Atamu, ma o aAtamu na oo mai ai le epau o tagata. Ma ona o le pau o tagata na afio mai ai Iesu Keriso, o le Tamā lava lea ma le Alo; ma o Iesu Keriso na oo mai ai le itogiolaina o tagata.
13 Ma ona o le togiolaina o tagata, lea na oo mai e ala ia Iesu Keriso, ua toe aumai ai i latou i luma o le Alii; ioe, o le ala lenei ua togiolaina ai tagata uma, ona o le maliu o Keriso ua aumai ai le atoetutu, lea ua aumai ai le togiolaina mai se emoe lē gata, le moe lea o le a fafagu mai ai tagata uma lava e le mana o le Atua pe a ilia le pu; ma o le a latou tutu mai, o e maualalalo ma e silisili, ma o le a tutu uma i luma o lana pa faamasino, ua togiolaina ma ua tatala mai lenei ifusi faavavau o le oti, le oti lea o se oti faaletino.
14 Ma ona oo mai ai lea o le afaamasinoga a le Paia e Toatasi i luga o i latou; ma ona oo mai ai lea o le taimi o le ua eeleelea o le a eleelea pea; ma o le ua amiotonu o le a amiotonu pea; o le ua fiafia o le a fiafia pea; ma o le ua le fiafia o le a le fiafia pea.
15 Ma o lenei, outou e tagata uma o e na outou mafaufauina ia te outou lava se atua o le ua ale mafai ona faia e ia o ni vavega, ou te fia fesili atu ia te outou, po ua mavae ea nei mea uma, ia ua ou tautala atu ai? Po ua oo mai ea le iuga? Faauta ou te fai atu ia te outou, E leai; ma ua lei taofia lava le avea o le Atua ma se Atua o vavega.
16 Faauta, ua le ofoofogia ea i o outou mata mea ua faia e le Atua? Ioe, ma o ai ea e mafai ona malamalama i agaluega ofoofogia a le Atua?
17 O ai ea e fai mai e le o se vavega na faia ai le lagi ma le lalolagi i lana afetalaiga; ma o le mana o lana fetalaiga na efoafoa ai le tagata mai le iefuefu o le eleele; ma o le mana o lana fetalaiga na faia ai vavega?
18 Ma o ai e fai mai sa lei faia e Iesu Keriso ni avavega tetele e tele? Ma e tele vavega tetele na i ai na faia e aao o le au aposetolo.
19 Ma afai sa i ai ni avavega na faia i taimi na, aisea ua taofia ai le Atua mai le avea ma se Atua o vavega ma avea pea ma se Tagata le feliuai? Faauta foi, ou te fai atu ia te outou ua le feliuai o ia; afai e feliuai o le a taofia le avea o ia ma Atua; peitai ua le taofia le avea o ia ma Atua, ma o ia o se Atua o vavega.
20 Ma o le pogai ua taofia ai o ia mai le faia o avavega i totonu o le fanauga a tagata ona ua faaitiitia i latou i le le talitonu, ma o ese mai le ala sao, ma ua latou le iloa le Atua o le e tatau ona latou efaalagolago i ai.
21 Faauta, ou te fai atu ia te outou, soo se tasi e talitonu ia Keriso, ma lē masalosalo i se mea, asoo se mea e ole atu ai i le Tamā i le suafa o Keriso o le a tuuina mai ia te ia; ma o lenei folafolaga ua mo tagata uma, e oo lava i tuluiga o le lalolagi.
22 Aua faauta, ua faapea ona fetalai mai o Iesu Keriso, le Alo o le Atua, i ona soo o e o le a nonofo pea, ioe, ma i ona soo uma foi, ao faalogo mai le motu o tagata: Ia outou ao atu ia i le lalolagi uma, ma talai atu le talalelei i tagata uma;
23 Ma o ia o le e talitonu ma papatisoina o le a faaolaina, ae o ia o le e le talitonu o le a afaasalaina;
24 Ma o afaailoga nei o le a mulimuli atu ia te i latou o e e talitonu—o lou igoa o le a latou tutuli ese ai etiapolo; o le a latou tautala i gagana fou; o le a latou fetagofi i gata; ma afai latou te inu i soo se mea o le a le afaina ai i latou; o le a latou faaee atu ilima i luga o e mamai ma o le a faamaloloina i latou;
25 Ma o soo se tasi e talitonu i lou igoa, ma lē masalosalo i se mea, o ia lea o le a ou afaamaonia i ai au upu uma, e oo lava i tuluiga o le lalolagi.
26 Ma o lenei, faauta, o ai e mafai ona tu tetee i galuega a le Alii? aO ai e mafai ona faafitia ana fetalaiga? O ai e tu ae e tetee i le mana malosi aoao o le Alii? O ai o le a inosiaina galuega a le Alii? O ai o le a inosiaina fanau a Keriso? Faauta, outou uma o e ua einoino i galuega a le Alii, ona o le a outou ofo ma fano ai.
27 O lea ia outou le inoino, ma le ofo, ae ia faalogo i afioga a le Alii, ma ole atu i le Tamā i le suafa o Iesu mo soo se mea tou te manaomia. Aua le masalosalo, ae ia talitonu, ma amata e pei o taimi anamua, ma ao mai i le Alii ma o outou eloto atoa, ma igalueaiina o outou lava olataga i le matau ma le gatete i ona luma.
28 Ia outou apopoto i aso o lo outou vaavaaiga; tafi ese mai ia te outou mea le mama uma; aua le ole atu i se mea, ina ia mafai ona outou faamaumauina i o outou etuinanauga, ae ia ole atu ma le mausali le maluelueina, ina ia outou le gauai atu i se faaosoosoga, ae o le a outou auauna atu i le iAtua moni ma soifua.
29 Vaai ia le papatisoina outou ma le ale agavaa; vaai ia outou le taumamafa i le faamanatuga o Keriso ma le efaaletatau; ae vaai ia outou faia mea uma ma le iagavaa, ma ia faia i le suafa o Iesu Keriso, le Alo o le Atua soifua; ma afai tou te faia lenei mea, ma tumau e oo i le iuga, o le a leai lava se ala o le a tutulia ai outou i fafo.
30 Faauta, ou te tautala atu ia te outou e peiseai ua ou atautala atu mai e ua oti; ona ua ou iloa o le a outou mauaina au upu.
31 Aua tou te tauleagaina au ona o ou ale atoatoa, po o lou tamā, ona o ona le atoatoa, po o i latou o e na tusitusi muamua atu ia te ia; ae nai lo lena, ia outou avatu le faafetai i le Atua ina ua ia faaalia atu ia te outou o matou le atoatoa, ina ia outou aoao ia sili atu ona outou popoto nai lo i matou.
32 Ma o lenei, faauta, ua matou tusia lenei talafaamaumau e tusa ma lo matou iloa, i mataitusi ua taua i totonu o i matou o le faa-Aikupito aliua, lea na tuulima faasolo mai ma matou suia, e tusa ma la matou gagana.
33 Ma a na fai e lava le tetele o a matou papatusi po ua matou tusitusi i le gagana Eperu; peitai sa matou suia foi le gagana Eperu; ma a na mafai ona matou tusi i le gagana a Eperu, faauta, po ua outou le maua se le atoatoa i la matou talafaamaumau.
34 Peitai ua silafia e le Alii mea ua matou tusia, ma ua leai foi ni isi tagata latou te iloaina la matou gagana; ma ona ua leai ni isi tagata latou te iloaina la matou gagana, o lea ua ia saunia ai aala mo lo latou faaliliuga.
35 Ma ua tusia nei mea ina ia mafai ona matou aveese o matou ofu mai le toto o o matou uso, o e ua faaitiitia i le ale talitonu.
36 Faauta foi, o nei mea ua matou amananao ai e uiga i o matou uso, ioe, lo latou toefuataiga lava lea i le malamalama ia Keriso, ua tusa ai ma talosaga a le au paia uma o e na mau i le laueleele.
37 Ma talosia ia tuuina mai e le Alii o Iesu Keriso, ia talia a latou talosaga e tusa ma lo latou faatuatua; ma talosia ia manatua e le Atua le Tamā le feagaiga lea na ia osia ma le aiga o Isaraelu; ma talosia ia faamanuiaina i latou e ia e faavavau, e ala i le faatuatua i le suafa o Iesu Keriso. Amene.


text:
MEA IlOGA O LO TATOU TALAFAASOLOPITO
“E Leai se Auala e Lauleaga pe Mamao Tele”
IĀ MATI 26, 1937, e toʻalua ni tamāloloa ua matuā vaivai lava na alu atu lemū le la taavale agaʻi i nuu maotua o Sini i Ausetalia. Talu ona la tuua le taulaga i le pe ā ma le tausaga, e silia i le 12,000 maila (19,300 km) na la malaga ai e ui atu i nisi o vaipanoa e sili ona maotua ma gaoā o Ausetalia. O nei tamāloloa e lē o ni tagata e suʻesuʻeina mea po o ni tagata tafafao. O Arthur Willis ma Bill Newlands, o nisi o paeonia maelega e toʻalua na naunau e faaoo atu le tala lelei o le Malo o le Atua, i oganuu maotua e sili ona tetelē o Ausetalia.
A o leʻi oo i le 1930, na tele lava ina talaʻi se vaega toʻaitiiti o Tagata Aʻoga o le Tusi Paia * i aai ma taulaga i le talafatai o Ausetalia. Ae o vaipanoa maotua ia e tau leai ni tagata e nonofo ai ma e mātūtū e leai ni vai, o lona telē e sili atu i le ʻafa o le Iunaite Setete. E ui i lea, na iloa lelei e uso e tatau i soo o Iesu ona molimau atu e faatatau iā te ia i “tuluʻiga uma o le lalolagi,” lea e aofia ai ma nuu maotua o Ausetalia. (Galu. 1:8) O le a faapefea la ona latou faataunuuina lenei galuega telē? O lo latou faatuatua atoatoa o le a faamanuia e Ieova a latou taumafaiga, na latou maumauaʻi ai e faia le mea sili e latou te mafai.
NA AMATA E PAEONIA LE TALAʻIGA
I le 1929, na fau ai e faapotopotoga i Kuiniselani ma le itu i sisifo o Ausetalia, ni taavale ua iai mea uma e manaʻomia, ina ia mafai ai ona latou oo atu i vaipanoa i uta. O nei taavale na faaaogā e paeonia malolosi, o ē na mafai ona faafoeina i auala lauleaga ma toe faaleleia ni vaega pe a faalētonu. Na asiasi atu nei paeonia i nofoaga e leʻi oo muamua lava i ai le talaʻiga.
O paeonia na lē gafatia se taavale, na malaga atu i nuu maotua e faaaogā ai uila vilivae. Mo se faataʻitaʻiga, i le 1932, na agaʻi atu ai Bennett Brickell e 23 ona tausaga mai Rockhampton i Kuiniselani, mo se malaga i nuu maotua i le itu i mātū o le setete, e talaʻi ai mo le lima masina. Na ave i lana uila vilivae se uta mamafa o palanikeke, ofu, meaʻai, ma le tele o tusi. Ina ua manifinifi paʻu o lana uila, na faaauau pea o ia ma maufaatuatuaina o le a taʻitaʻia o ia e Ieova. Na alu ma tulei lana uila vilivae i le 200 maila (320 km) faaiʻu o lana malaga, lea e ui atu i nofoaga na maliliu ai tagata i le matelāina. E silia i le 30 tausaga na malaga ai le uso o Brickell mo le faitau selau afe maila e faaaogā ai uila vilivae, pasika, ma taavale. Na ia amataina foʻi le galuega talaʻi i tagata Apoliki ma fesoasoani i le amataina o faapotopotoga fou, ma na lauiloa ma faaaloalogia o ia e tagata i nuu maotua.
MANUMALO I LUʻI
I se fua faatatau, o Ausetalia o se tasi o atunuu i le lalolagi e aupito i toʻaitiiti ona tagata pe a fua i le telē o le laueleele, aemaise lava i nuu maotua. O lea na maelega ai tagata o Ieova ia saʻilia tagata i nei vaega maotua o le atunuu.
Na faaalia e paeonia o Stuart Keltie ma William Torrington lenā maelega. I le 1933, na la uia ai le toafa telē o Simpson ina ia talaʻi i le aai o Alice Springs i le ogatotonu o Ausetalia. Ina ua leaga le la taavale ma ua lē mafai ona toe faaaogā, na faaauau pea le malaga a le uso o Stuart lea e fai lona vae laau ina ia talaʻi, e faaaogā ai se kamela. Na taulau taumafaiga a paeonia ina ua feiloaʻi ma Charles Bernhardt, o le pule o se fale talimālō i William Creek, o se nuu maotua e tutū ai nofoaafi. Na talia e Charles le upu moni, faatau ese lona fale talimālō, ma paeonia na o ia mo le 15 tausaga i nisi o vaega pito i sili ona mātūtū ma mamao ese o Ausetalia.
Na matuā manaʻomia e nei paeonia le lototele ma le onosaʻi e fesagaʻia ai le tele o luʻi. A o talaʻi atu Arthur Willis ma Bill Newlands i oganuu maotua o Ausetalia e pei ona taʻua i le amataga, na la tauivi malosi mo le lua vaiaso e malaga ai mo na o le 20 maila (32 km), ona o le matuā mafiafia o le palapala i le toafa i le tetele o timuga. E iai taimi na la taumafai ai i le aasa o le lā e tulei le la taavale i luga o mauga oneone, uia vanu gaoā, ma sopoʻia alitivai o vaitafe. Ina ua leaga le la taavale, o se mea na masani ona tupu, na la savavali pe ō atu i uila vilivae mo ni aso i aai e lata ane, ma faatalitali ai mo ni vaiaso seʻi taunuu atu mea e faaleleia ai le la taavale. E ui lava i na tulaga faigatā, ae na tumau pea lo la fiafia. Na toe taʻua e Arthur Willis se manatu na tusia i le mekasini The Golden Age e faapea: “E leai se auala e lauleaga pe mamao tele mo Ana molimau.”
Na faamatala e Charles Harris o sē na paeonia mo le tele o tausaga, o le mamao o oganuu ma mea na latou nonofo ai, ma tulaga faigatā i nuu maotua, na atili ai ona māfana le la faiā ma Ieova. Na ia taʻua atili: “E sili atu ona lelei le ola i se olaga faigofie e lē tele ni meafaitino. Pe afai na lotomalie Iesu e tofā i fafo i le pō pe a manaʻomia, e tatau foʻi la ona tatou fiafia e faia faapea pe a manaʻomia a o faia la tatou auaunaga.” O le mea lenā na faia e le toʻatele o paeonia. O a latou taumafaiga fitā ua oo atu ai le tala lelei i itu uma o Ausetalia, ma ua fesoasoani ai i le toʻatele ina ia lagolagoina le Malo o le Atua.
^ pala. 4 Na taʻua Tagata Aʻoga o le Tusi Paia o Molimau a Ieova i le 1931.


text:
LE OLOMATAMATA (LOMIGA MO SU‘ESU‘EGA) TESEMA 2016
O lenei lomiga e aofia ai suʻesuʻega e amata mai iā Ianuari 30 seʻia oo iā Fepuari 26, 2017.
Avea ma “Mea Uma i Tagata o Ituaiga Uma”
O le tele o tofiga na galue ai Denton Hopkinson a o talavou, ua fesoasoani iā te ia e iloa ai le auala o loo autasia ai e le alofa o Ieova ituaiga uma o tagata.
O le Agalelei Faifua ua Tuusaʻoloto ai Outou
E te maua le tele o aogā e ala i le iloiloina o le auala na tuusaʻoloto ai oe e Ieova mai i le agasala.
ʻO Lou Uaʻi Atu i le Agaga, e Iʻu ai i le Ola ma le Filemu’
O loo iai i le Roma mataupu e 8 fautuaga o le a fesoasoani iā te oe ina ia maua ai le taui ua folafola mai e Ieova i tagata uma lava.
Pe E te Manatua?
Pe na e faitauina māeʻaeʻa lomiga fou o Le Olomatamata? Seʻi vaai po o le ā le tele o fesili faale-Tusi Paia e mafai ona e taliina.
Ia Taʻu Atu o Outou Popolega Uma iā Ieova
E iai taimi e feagai ai auauna a le Atua ma faalogona popole. E fā auala aogā e mafai ona fesoasoani iā te oe ina ia maua ai le “filemu mai i le Atua.”
E Tauia e Ieova Ē e Matuā Saʻili iā te Ia
E faapefea i le faamoemoe i se taui mai iā Ieova ona aogā iā i tatou? Na faapefea ona ia tauia ana auauna i aso ua mavae, ma e faapefea ona ia faia foʻi faapea i aso nei?
O le Agamalu
—O se Ala Atamai
E lē faigofie ona tatou toʻafilemu pe afai e lē tonu le auala e feutagaʻi mai ai se tasi iā i tatou, peitaʻi ua faalaeiau mai le Tusi Paia i Kerisiano ia agamalu. O le ā e fesoasoani iā te oe ina ia atiaʻe ai lenei uiga o le Atua?
Faasino Mataupu mo Le Olomatamata 2016
O se lisi o mataupu o loo lomia i lomiga mo le lautele ma lomiga mo su‘esu‘ega.


text:
MŪSŲ NAMAS, UABPepa pisinisi tafailagi
MŪSŲ NAMAS, UAB
Alamanuia vailaau, Alamanuia, gaosiga, Connectivity, initoneti, Faiga security, Faitotoʻa +35
Faafanua
Gaoioiga vaega
Alamanuia vailaau, Alamanuia, gaosiga, Connectivity, initoneti, Faiga security, Faitotoʻa, Fale, Fasteners, Fausiaina, esetete moni, Formica, Fugalaau, Galuega saogalemu, Glass oloa, Kapeta, Leoleoga, Loka, Malosiaga ma punaoa faalenatura, Manatu initeria, Maopoopo, Masini, meafaigaluega, Mea faʻaʻesega, Mea faigaluega e aiga, Mea fale, Meafaigaluega, Meāfale, Minerale, Moli faiga, Oloa aiga, Oloa eletise, Oloa tau fefaatauaiga, Oloa uamea ma uamea, Omea, Products sima, Products wood, Pupuni, Sapalai palama, Tableware cutlery, Taualuga, Vaitaele, Vali, Velo
Qr code
vCard
Website
Igoa nofoaga: UAB "MŪSŲ NAMAS" - statybinės, ūkinės, interjero apdailos medžiagos


text:
Download formats
Catalogue Persistent Identifier
http://nla.gov.au/nla.cat-vn1617292
APA Citation
Methodist Church of Australasia. New South Wales Conference. Samoa District. & Methodist Church of Australasia. New South Wales Conference. ([191-?]). O le Faavae o le Ekalesia Metotisi i Samoa ma le tusi mo sauniga eseese. Melbourne : Spectator Publishing Co
MLA Citation
Methodist Church of Australasia. New South Wales Conference. Samoa District. and Methodist Church of Australasia. New South Wales Conference. O le Faavae o le Ekalesia Metotisi i Samoa ma le tusi mo sauniga eseese Spectator Publishing Co Melbourne [191-?]
Australian/Harvard Citation
Methodist Church of Australasia. New South Wales Conference. Samoa District. & Methodist Church of Australasia. New South Wales Conference. [191-?], O le Faavae o le Ekalesia Metotisi i Samoa ma le tusi mo sauniga eseese Spectator Publishing Co Melbourne
Wikipedia Citation
{{Citation | title=O le Faavae o le Ekalesia Metotisi i Samoa ma le tusi mo sauniga eseese | author1=Methodist Church of Australasia. New South Wales Conference. Samoa District | author2=Methodist Church of Australasia. New South Wales Conference | publisher=Spectator Publishing Co }}


text:
Tala 115: Parataiso Fou i le Lalolagi
VAAI atu i na laau uumi, ma fugālaau mananaia ma mauga maualuluga. Pe e lē matagofie ea? Vaai pe o faapefea ona ai le ‘aila mai le lima o le tamaitiiti. Ma vaai atu i leona ma solofanua na e tutū mai i le mea o loo ola ai mutia. Pe e te lē fia ola i se fale i se nofoaga faapenei?
E finagalo le Atua e te ola e faavavau i se lalolagi parataiso. Ma e lē mana‘o o ia e te mauaina le tigā ma ma‘i o loo pagatia ai tagata i aso nei. O le folafolaga lenei a le Tusi Paia mo i latou o le a ola i le parataiso fou: ‘O le a faatasi pea le Atua ma i latou. O le a lē toe iai se oti po o se tagi po o se tigā. Ua mavae atu mea tuai.’
O le a taga‘i iai Iesu o nei suiga matagofie o le a oo mai. Pe e te iloaina o a fea? Ioe, pe a mavae ona ia faamamāina le lalolagi mai i mea leaga uma lava ma tagata leaga. Manatua a o iai Iesu i le lalolagi na ia faamālōlōina le tele o ituaiga o ma‘i uma ma toe faatutū mai ē na oti. Na fai e Iesu nei mea e faaalia ai mea o le a ia faia pe a fai o ia ma Tupu i le malo o le Atua.
Se‘i mafaufau i le manaia o le a iai i le parataiso fou i le lalolagi! O Iesu faatasi ai ma ē na te filifilia, o le a pule mai le lagi. O nei pule o le a tausia uma tagata i le lalolagi, ma vaai iai ua fiafia i latou. Se‘i o tatou vaai po o le ā tatou te faia e faamautinoa ai o le a aumaia e le Atua le ola e faavavau iā i tatou i lana parataiso fou.
Faaaliga 21:3,4; 5:9,10; 14:1-3.
Fesili
- O ā tulaga ua faailoa mai e le Tusi Paia o le a tatou olioli ai i le Parataiso i le lalolagi?
- O le ā le folafolaga a le Tusi Paia mo i latou o le a ola i le Parataiso?
- O ā fea o le a aumai ai e Iesu lenei suiga matagofie?
- A o iai Iesu i le lalolagi, o le ā na ia faia e faaalia ai mea o le a ia faia pe a avea o ia ma Tupu o le Malo o le Atua?
- O le ā o le a faamautinoaina e Iesu ma ē pule faatasi ma ia i le lagi, pe a latou pulea le lalolagi mai le lagi?
Fesili faaopoopo
- Faitau le Faaaliga 5:9, 10.
Aiseā e mafai ai ona tatou mautinoa o ē o le a puleaina le lalolagi i le Pulega o le Afe Tausaga o le a avea ma tupu ma ositaulaga e tigāalofa ma alofa mutimutivale? (Efe. 4:20-24; 1 Pete. 1:7; 3:8; 5:6-10)
- Faitau le Faaaliga 14:1-3.
O le ā ua faaalia i le mea moni e faapea ua tusia le suafa o le Tamā ma le Tama‘i Mamoe i muāulu o le 144,000? (1 Kori. 3:23; 2 Timo. 2:19; Faaa. 3:12)


text:
ʻOA TAUTELE MAI I LE AFIOGA A LE ATUA | IOPU 11-15
Sa Mautinoa Iopu e Iai le Toetū
Sa faailoa mai e Iopu lona faatuatua e mafaia e le Atua ona toe faatū mai o ia
Sa faaaogā e Iopu se laau, atonu o se olive, ina ia faataʻitaʻi mai ai lona mautinoa e mafaia e le Atua ona toe faatūina mai o ia
E maualalō le sosolo o aa o le olive, ma e mafai ona toe ola mai e tusa lava po ua tātuu lona ogālaau. O le a toe tātupu le laau o le olive pe afai o loo ola pea ona aa
Pe a maligi timuga i se vaitaimi mugālā, ona mafai lea ona toe ola mai aa o se ogālaau olive ua mago, ma e tupu mai ai se “lālā e pei o se laau fou”


text:
Gugulu nisi tagata faigaluega i le lafoga 2% ua toe pasia
“O se fa’afafa i luga o ua o tagata lima vaivai”
E le o nofonofo lelei nisi o le to’atele o tagata faigaluega i le atunuu, ina ua sainia e le alii kovana le pili e fa’a’aitalafu mai ai le $3 miliona mai le Teugatupe mo Taui o Tagata Faigaluega mo le LBJ, ma le fa’amoemoe o le tupe e maua mai i le lafoga e 2%, lea ua toe si’i, o le a toe totogi ai le aitalafu lea.
Na fa’amatala e ni isi o tagata faigaluega e maualalo a latou tupe maua, o le lafoga lenei, “o se fa’afafa i luga o ua o tagata lima vaivai.”
“O se avega mo tagata e maualalo totogi o lo o latou maua le lafoga lea ua sainia nei e le alii kovana, ma o se tulaga foi ua vaaia ai le amo e le atunuu o le avega sa le tatau ona o latou amoina, ona o le faatamala o i latou o loo avea ma taitai i le falema’i ma le malo,” o le saunoaga lea a le susuga ia Fiafia Mikaele, o se tama e to’a 4 se fanau, o lo o galue i se tasi o kamupani faufale i le atunuu.
Ae na taua e se alii e 31 tausaga e galue i se tasi o Ofisa o le malo e fa’apea, o le lafoga lenei, o le a avea ma fa’afitauli ia te ia ma lona aiga, aua o lea ua manino e le fa’atapula’aina le umi e ao ai le lafoga lenei.
“Ou te lagolagoina le tuuina atu o se fesoasoani mo le falemai, atoa ai ma le tipi o le lafoga e 2% mo le tausaga e tasi, peitai o le leai o se tapula’a e taofia ai le faaauau pea lea ona tipi le lafoga e 2%, ou te lagona ai o se avega lea ua faaee mai e le kovana ma le fono i le atunuu, aemaise lava i tagata e vaivai tupe maua e pei o a’u ma lo’u aiga,” o le molimau lea a lea alii i le Samoa News.
O le tina o Fuarosa Amituana’i mai Leone sa ia ta’ua e fa’apea, e le tatau le fa’aiuga a le malo i le fa’ae’e mai o le lafoga e amo e tagata faigaluega, ae o le fa’afitauli o lo o mafua mai i le le fa’amalosi o le malo e fa’atino ona tiute tauave.
“Ua ou le iloa poo ai e mafua ai le faafitauli i le falemai, poo le le lelei ona faaaoga e le pulega a le falemai o tupe, pe o le le faamaoni o le malo e faatino lana vaega o le tuuina atu o tupe i le falemai, ae pau le tulaga lea ua manino mai, ua amo e le atunuu le mamafa tu o le avega, o le mea moni, o le a pagatia ai foi a’u ma lo’u aiga,” o le molimau lea a Fuarosa i le Samoa News.
E toa’lua isi tagata faigaluega a le malo sa o la ta’ua i le Samoa News lo la lagolagoina o le lafoga e ave mo le falemai, peitai la te le lagolagoina le fa’aauau pea ona tipi o le 2% i tausaga taitasi.
Na ta’ua e le vaega lea, e le afaina i tagata e maualuluga o latou totogi le lafoga e 2%, sei vagana ai lava tagata e maualalo totogi e pei o i laua.
“Afai e alu ese atu se $20 mai lo’u totogi i le lua vaiaso, o se tupe tele lea ua aveese mai i faasoasoaga tupe mo lo’u aiga, afai lava o piriota totogi uma lava e aveese mai ai le tupe lea mai lo’u totogi i tausaga taitasi, o se tulaga pagatia o le a feagai ma a’u ma lo’u aiga,” o le molimau lea o le tasi o le toalua lea e lei finagalo e faailoa o laua suafa.
O le taimi nei o lo o totogi e tagata faigaluega uma i le teritori le lafoga e 4% mai o latou totogi, ae a o’o atu loa i le ogatotonu o le masina o Mati, ona suia loa lea i le 6%.
I le tulafono lea ua sainia e le kovana, o loo taua ai le faaauau pea ona tipi e tagata faigaluega o le lafoga e 2% e aunoa ma se taimi faatapula’a, sei vagana ua toe faia se isi suiga i le tulafono.
Na ta’ua e sui o le malo na molimau i luma o le Fono e fa’atatau i le tulafono lenei, e tusa ma le $4 miliona le tupe e ao e le malo mai le lafoga e 2% i le tausaga, o le tupe lea, lea ua fa’amoemoe e totogi ai le nonogatupe e $3 miliona lea ua tu’ uina atu mo le falemai ma le faamoemoe a maea, ona tuuina atu loa lea o le tupe e totoe mo le faatautaiga a le falema’i, lea e aofia ai le 50% mo le polokalame e ave ai


text:
AUALA E OLA AI O SE KERISIANO
Faaleleia o o Tatou Tomai i le Faiva—Fesoasoani i Tagata Suʻesuʻe ia Tuuina Atu ma Papatiso
MĀFUAAGA E TĀUA AI: Ina ia maua le finagalo malie o Ieova, e tatau i tagata suʻesuʻe o le Tusi Paia ona tuuina atu o latou ola iā te Ia ma papatisoina. (1Pe 3:21) E faatoʻā maua le puipuiga faaleagaga, pe afai e ola e ōgatusa ai ma lo latou tuuina atu. (Sl 91:1, 2) E tatau ona tuuina atu se Kerisiano iā Ieova ae lē o tagata, galuega po o se faalapotopotoga. O lea, e manaʻomia ona atiaʻe e tagata suʻesuʻe le alofa ma le talisapaia o le Atua.—Ro 14:7, 8.
LE AUALA E FAI AI:
A o fai le suʻesuʻega, ia iloilo po o le ā ua faailoa mai e le mataupu e uiga iā Ieova. Ia faamamafa le tāua o le faitau o le Tusi Paia i aso taʻitasi, ma tatalo iā Ieova “e lē aunoa.”—1Te 5:17; Ia 4:8
Ia faalaeiau lau tagata suʻesuʻe ia avea ma ona sini faaleagaga le tuuina atu ma ia papatisoina. Ia fesoasoani foʻi i ai e ausia ni sini lāiti e pei o le faia o se sao i sauniga, po o le molimau atu i tuaoi ma ē e faigaluega faatasi. Manatua e lē faamalosia e Ieova se tasi e auauna atu iā te ia. O le tuuina atu, o le filifiliga lenā e fitoitonu i le tagata lava ia. —Te 30:19, 20
Ia uunaʻia lau tagata suʻesuʻe e faia ni suiga manaʻomia, ina ia faafiafiaina ai Ieova ma agavaa ai mo le papatisoga. (Fat 27:11) Talu ai e ono iai ni uiga ma ni masaniga ua matuā mauaa i le tagata suʻesuʻe, e na te manaʻomia la se fesoasoani faifai pea ina ia tuu ese le tagata tuai ae ofu i le tagata fou. (Efe 4:22-24) Ia lua fetufaaʻi i ni manatu mai i le faasologa o mataupu “Suia e le Tusi Paia Olaga,” o loo i Le Olomatamata
Ia faamatala atu i ai le olioli ua e maua ona o le auauna iā Ieova. —Isa 48:17, 18


text:
Se Faaupuga na Tāua Tele!
“LE MAFINE E.” O le auala lea sa talanoa atu ai Iesu i nisi taimi iā i latou o le isi itupā. O se faataʻitaʻiga, ina ua faamālōlō e Iesu se fafine maʻi na faanoʻunoʻu mo le 18 tausaga, na ia faapea atu: “Le mafine e, ua faasaʻolotoina oe mai lou tulaga vaivai.” (Luka 13:10-13, fpl.) Sa faaaogā foʻi e Iesu lenei faafeiloaʻiga masani ina ua talanoa atu i lona tinā, ma o se faaupuga faaaloalo i taimi o le Tusi Paia. (Ioa. 19:26; 20:13) Peitaʻi, e iai se isi faaupuga na sili atu ona tāua.
“Loʻu afafine e.” O loo faaaogā i le Tusi Paia lenei faaupuga e sili ona agalelei ma māfana e faasino atu i nisi o fafine. Sa faaaogā e Iesu lenei faaupuga ina ua talanoa atu i se fafine na mafatia i le punatoto mo le 12 tausaga. Na faalatalata atu lenei fafine iā Iesu, o se gaoioiga e leʻi ōgatusa ma le Tulafono a le Atua lea e taʻua ai o se tagata e maua i lea maʻi e lē mamā o ia. Sa tatau i lenei fafine ona faamamao ese mai i isi ona o lona maʻi. (Levi. 15:19-27) Peitaʻi, sa matuā fia maua e lenei fafine se mapusaga, auā “e tele mea ua tigā ai o ia ona o fomaʻi e toʻatele, ua uma ai ana tupe ae e leʻi aogā, a ua atili ai ona tigāina o ia.”
Sa faaofiofi lemū atu o ia i se motu o tagata, ua ui mai i tua ma paʻi atu i le pito o le ofu tele o Iesu. Na uma ai loa i inā lona punatoto! Sa faamoemoe le fafine o le a leai se tasi e iloaina o ia, peitaʻi na fesili Iesu: “O ai na paʻi mai iā te aʻu?” (Luka 8:45-47) O le taimi lea na faapaʻū ai loa le fafine ua fefe ma gatete i luma o Iesu, ʻma faamatala atu le mea atoa na tupu.’
Ina ia faatoʻafilemu le fafine, na fetalai atu ma le agalelei Iesu: “Loʻu afafine e, ia e lototele.” (Mata. 9:22) Ua taʻua e le ʻaufaitofā o le Tusi Paia, o le upu Eleni ma le upu Eperu mo le “afafine,” sa mafai ona faaaogā i se auala faafaatusa e faailoa atu ai le “agalelei ma le alofa faapelepele.” Sa toe faamautinoa atu e Iesu i le fafine: “Ua e malosi ona o lou faatuatua. Alu ia ma le filemu, ma ia e mālōlō mai lou maʻi tigā.”
O le faaupuga foʻi lea a Poasa, o se tagata Isaraelu e mauʻoa, na fai atu iā Ruta le fafine Moapi. Sa iā Ruta lagona lē mautonu ona sa ia aoina karite i le fanua o se tamāloa e lē masani ai. Na faapea atu Poasa iā Ruta: “Po ua e faalogo mai ea, loʻu afafine e?” Sa sosoo ai ma lona faalaeiau o Ruta ia faaauau ona ia aoina karite i lona fanua. Sa faapaʻū faō Ruta i luma o Poasa ma fesili atu pe aiseā ua ia agalelei mai ai iā te ia o se tagata ese. Na tali mai Poasa e ala i le faamautinoaga atili e faapea: “Ua uma ona faamatala mai iā te aʻu o mea uma na e faia i le tinā o lau tane [o Naomi le fafine ua oti lana tane] . . . Tau ina ia tauia e Ieova au gaoioiga.”
Maʻeu ni faaaʻoaʻoga lelei na faia e Iesu ma Poasa mo toeaina Kerisiano! O nisi taimi e ono feiloaʻi ai ni toeaina se toʻalua ma se tuafafine o loo manaʻomia se fesoasoani ma faalaeiauga faale-Tusi Paia. Pe a uma ona ōle atu mo le taʻitaʻiga a Ieova ma faalogologo lelei a o talanoa mai le tuafafine, e avatu e toeaina i le tuafafine faamautinoaga ma faamāfanafanaga mai i le Afioga a le Atua.


text:
TALOFA OUTOU UMA
"Afio maia"
(Late: MAIAVA PELESA MOEA'I LEOTA)
Fanau: 28 Aukuso 1912, Maliu: 13 Setema 1977 (65yrs). Tama: Moea'i Leota - Avao, Satoalepai Matautu. Tina: Faauli Suisala Maiava - Safa'i Matautu
TUPUAGA: O Maiava Pelesa Moea'i Leota e sau mai le gafa o Malietoa Taulapapa: GAFA / GENEOLOGY. Malietoa Taulapapa na usu ia Fatumiti le alo o Tagaloa Afesulu ma Oloitoa faaee le gafa (fg). o Toomata (m)-male ma Iliganoa (f)-female. Toomata na usu ia Sumuane le alo o Seigafo fg. o Amituana'i (m). Amituana'i na usu ia Tinaitaala fg. o Leota Toga (m). O Leota Toga na usu ia Oilau le alo o Fagege fg. o Aumoenalogo (m). Aumoenalogo na usu ia Lagi le alo o Muagututi'a fg. o Tagaloa Lealamanu'a (m). O Tagaloa Lealamanu'a na usu ia Iao le alo o Tivai i Avao fg. o Leota Faapoifoto (m). O Leota Faapoifoto na usu ia Moli le alo o Maiava i Sato'alepai fg. o Leota Malo (m). O Leota Malo na usu ia Si'iloto le alo o Auva'a i Falealupo fg. e toalima; toatolu tama o Moea'i, Sili'u ma Tau, toalua teine o Tae'ga ma Toeitiiti. O Moea'i Leota na usu ia Faauli le afafine o Suisala i Safa'i fg. e toalima; tolu tama o Pelesa, Pailate ma Moea'i, toalua teine o Faavaoa Fao Silivama ma Sitoga Fala. O Pelesa poo Maiava i lona suafa matai mai le aiga o lona tina o Faauli Suisala ma o ia foi o le ulumatua o lona aiga tina i Safa'i. Sa usu ia Gogouli Taala Pa'u Keke Matiu o Utualii faaee le gafa e toasefulu, ono tama o Maiava Sakaria (K), Suisala Lemaota (P), Maaolegalu Lemaota (P), Aigamaua Lemaota (Iosefa T.), Uluao Tuaoimalii (Tupu U.) ma Toomata Polutele (P), toa fa teine o Faavaoa Leitufia O. Papalii, Punalilo Tuli Maea,Tutulu Tuputa Meafou ma Lemaota Sitoga Nanai Malae Sua.
E manatu o lenei faamaumauga e aoga mo fanau i le lumana'i a le aiga o loo aumau ma nopia'i i soo se tafa o le lalolagi mo nei ma-e lu-a. Ua faaamaninoina i luga o lenei upega tafailagi ina ia aua nei aveesea ai le iliai'a o le gafa, ma faapea ane ua na o se tala i le vai ma lana usuga. Ae ua fai lava le upu o le muagagana a Samoa ia Apemoemanatunatu, ae ua lé Tutuila lé mamate pei o lea talatuu ua e silafia. Aua o le tagata ma lona tupuaga, o le tagata foi ma lona faasinomaga. O le upu a le atunuu "E lelei lava le motu o le pa a ua iloa"
Gogouli aso Soifua: 23 Novema 1921, so Maliu 20 Tesema 2013. O lona Tina o Vaeila Faumuina Siueva o Lepea Faleata. A'o lona Tama o Taala Pa'u Keke Matiu Solomona o Utualii
TUPUAGA: O Gogouli o le a'a e tupuga mai le gafa o Matiu Solomona i Utualii i le aiga a lona tama:
Gafa/Geneology: O Polutele fg. o Poluuli, fg. o Polumanaia le ulua'i nofo i le suafa Matiu, fg. o Matiu Leasuasuofolau o lona alo teine o Tuioninimo na usu mai i ai Luafalemana Leitufiaoatua fg. o Matiu Poumale, fg. o Matiu Solomona (m). Matiu Solomona na usu i lana usuga muamua ia Saini le alo tamaitai o Malevai i Solosolo fg. e toalima; toatolu tama o Ene, Keke ma Vili, ae toalua teine o Sose ma Tuailepea ll. O le usuga lona lua a Matiu Solomona na usu ai ia Taase le alo tamaitai o Foluena i Sapapalii lea e i ai Matiu Alapasa le nofo mulimuli o le aiga sa Matiu i Utualii ma na maliu 1984. (keyword: fg = faae'e le gafa).O KEKE MATIU.: O lana usuga muamua na usu ai ia SASA CHARLES EINGEBORENER le afafine o le palagi Siamani, e suafa ia Lemaota Salesa (Charles-Eingeborener) o Tafua Savaii fg. ua na'o PA'U le tama, peitai na toe i ai le isi usuga lona lua a KEKE ma maua ai le uso o Pa'u (half brother) e suafa ia OLOFA'I lea e i ai le suafa MATIU o loo nofo mai nei i le aiga Sa Matiu i Utualii o Matiu Lemalie Olofa'i KEKE MATIU. O PA'U poo lona igoa matai o TAALA mai Vailoa Faleata i le aiga o lona tina na usu ia Vaeila o Lepea lea e sau mai le Gafa o Faumuina Siueva. Faaee le gafa (fg). e toasefulu tasi; e toafitu tama o Salesa, Aigamaua Usoalii ma Tamapaa, Moala Sakaria, Aoelua Si'ueva, Tupu ma Toia Pa'u, e toafa teine o Gogouli Maiava, Moto Vaiva Lasalo, Fenumia'i Matagifesaua'i Faatali ma Faaiu Peapea Fesola'i. Usuga ma e na tutupu mai ia Gogouli: 1). Usu mai Pupi Lam Yuen o Amerika Samoa ia Gogouli fa'ae'e le gafa e toalua, o Laina Tuifagu (f) ma Moala Poe Vaitagutu (m). 2). Usu mai Maiava Pelesa Moea'i Leota o Avao, Satoalepai ma Safa'i ia Gogouli o Utualii ma Lepea fa'ae'e le gafa e toasefulu, ono tama o Maiava Polumanaia (KS), Suisala Lemaota (P), Ma'aolegalu Lemaota (P), Aigamaua Lemaota (TI), Uluao Tuaoimalii (UT) ma Toomata Polutele (P), toafa teine o Faavaoa Papalii, Punalilo Maea,Tutulu Meafou ma Lemaota Sitoga Sua. O le aofaiga atoa o fanau sa tausia ma fa'afaileleina mai e Maiava ma Gogouli ma latou ola faatasi a'e ai i Utualii e toa sefulu ma le fa, e aofia ai Sarona (f) lea na usu mai i ai Moala Matini Elise o Leulumoega Tuai ma o ia o le tama matua a Laina ia Tafiga o Faleasiu, ma Semaia (m) le atalii matua o Moala Poe Vaitagutu ia Sialofi Su'ilaumea o Utualii lea na usu atu ia Tina Fuga Faasii o Lalomanu Aleipata.
Talitonu o le 'a vaa tele i lou finagalo lenei faamaumauga ma sailiiliga o Tupuaga ma Faasinomaga o lenei aiga Sa Maiava, ma e manatu foi e poto a le tautai ae sasi lana atu i ama. Peita'i mo le faamaopoopoina mai o tupuaga na tupuga mai ai lenei itu paepae o le aiga, o se auala aoga mo le lumanai o fanau ina ia nofo silafia ma iloa tonu ai le alafua o fesootaiga i faia ma gafa. E le o se fia iloa poo le fia sili pe faafia atamai ua mafua ai ona faia lenei itulau, ae o le manulauti ma le auga o aute le autu, e faamoemoe ia tonu ma le sologa lelei mo le lumanai, ona ua tele le tomai ma tauau ina sese ai gafa ma measina a aiga. I le ma lenei ia taofia ai foi le fesopoa'i o fanau mo le lumanai i le toe fenofoa'i ae aiga, tino ma aano i le fetaia'i ai i i'u o Gafa (faaipoipo pe nonofo). E maualuga lava se talitonuga a lenei aiga o se faleaoga aoga nei faamaumauga mo fanau i le lumana'i a le aiga mo nei ma-a taeao. Afai e faleseu le aina i sa outou faitau, ia faamalulu atu pe afai e faiva ese Lopepe. E ta-liu ae popo'e i se finagalo ese i se lagona vaivai a lenei aiga Sa Maiava (Pelesa M. Leota), ma e tu lili'a i le To ae maniti tino i Pisaga, peitai o le naunautaiga ina ia manino ma malamalama fanau o loo aumau ma nopia'i i soo se tafa o le lalolagi, o le upu a le atunuu "E lelei lava le motu o le pa a ua iloa"
Reunion a le "Maiava & Gogouli Family 2001 - Utualii"
Faafetai lava le asiasi ma lau maimoaga i le itulau o fesootaiga a lenei tupuaga. O le naunautaiga lava ia fesootai gafa ma i'u o gafa i soo se tafa o le lalolagi e ala i ni faamaumauga o loo i ai nei. Faamanuia le Atua i feau ma galuega o loo outou tautua ai soo se atunuu aemaise i totonu o ekalesia
Lemaota Stan ma Doreen Tuimaualuga i lo la aso fiafia. Vaaia foliga tausaafia mai io la aiga i Samoa, NZ, USA & Australia and all around the world ina ua faataunuuina ma le manuia.Please send your aiga ata to the webmaster: fikamaiava@gmail.com


text:
Po o Iesu o le Atua o Lē Ona le Malosi Uma Lava?
Tali a le Tusi Paia
Na tuuaʻia e ē na tetee iā Iesu o ia ona o lona faapea mai e tutusa i laʻua ma le Atua. (Ioane 5:18; 10:30-33) Peitaʻi, e leʻi faapea mai lava Iesu e tutusa o ia ma le Atua o Lē ona le malosi uma lava. Na ia fetalai: “
Auā e sili le Tamā iā te aʻu.”—Ioane 14:28.
E leʻi talitonu foʻi uluaʻi soo o Iesu e faapea e tutusa o ia ma le Atua o Lē ona le malosi uma lava. O se faaaʻoaʻoga, na tusi le aposetolo o Paulo e faapea, ina ua mavae le toetū o Iesu na ‘
faaeaina o ia e le Atua i se tulaga e sili ona maualuga.’ E manino mai, e leʻi talitonu Paulo e faapea e tutusa Iesu ma le Atua o Lē ona le malosi uma lava. Auā pe ana faapea e tutusa Iesu ma le Atua, e faapefea la ona faaeaina e le Atua Iesu i le tulaga sili ona maualuga?—Filipi 2:9.


text:
MATAUPU 51
Ua Fasiotia se Tagata a o Faia se Aso Fanau
MATAIO 14:1-12 MAREKO 6:14-29 LUKA 9:7-9
UA FAATONUINA E HEROTA LE VAVAEESEINA O LE ULU O IOANE LE PAPATISO
O loo faaauau pea le faiva a aposetolo o Iesu i Kalilaia. Peitaʻi e lē o le tulaga lenā mo Ioane le Papatiso, o lē na faalauiloaina atu Iesu. Ua toetoe nei lua tausaga o faafalepuipuiina pea o ia.
I se taimi muamua atu, sa faailoa atu ai e Ioane le sesē o le gaoioiga na faia e le tupu o Herota Anetipa. Ua tatala le faaipoipoga a Herota ma lana avā muamua, ina ia faaipoipo atu ai iā Herotia, le avā a lona ʻafa uso o Filipo. Ua faapea mai Herota, o loo ia usitaʻia le Tulafono a Mose. Peitaʻi, e tusa ua ia faia le mulilua pe a fua i le Tulafono, ma o le la faaipoipoga ma Herotia e lē faaletulafonoina. O lea, ua ia faafalepuipuiina ai Ioane atonu ona o le faatauanau ane o Herotia.
Ua lē iloa e Herota po o le ā le mea o le a fai iā Ioane, auā ua ʻmanatu tagata iā te ia o se perofeta.’ (Mataio 14:5) Peitaʻi, ua iloa lelei e Herotia le gaoioiga e manaʻomia ona ia faia. ʻUa faaauau pea ona ita o ia iā Ioane,’ ma taumafai e saʻili se avanoa e fasioti ai o ia. (Mareko 6:19) O lea, ua maua nei e Herotia le avanoa e faataunuu ai le mea ua leva ona manaʻo i ai.
A o leʻi oo i le Paseka i le 32 T.A., ua faatulaga e Herota se faigaʻai tele mo le faamanatuina o lona aso fanau. Ua potopoto uma mai nei mo lenei faatasiga alii aloaʻia, taʻitaʻiʻau, ma i latou e sili ona maualuluga o Kalilaia. A o faagasolo le faigaʻai, ua sau Salome le tama teine a Herotia i lana tane muamua o Filipo, e siva mo le ʻauvalaaulia. Ua matuā faamalieina tamāloloa o loo iai i lea faafiafiaga.
O le fiafia tele o Herota i lona afafinefai, ua ia fai atu ai iā te ia: “Taʻu mai iā te aʻu so o se mea e te manaʻo ai ona ou avatu ai lea iā te oe.” Ua tautō atu foʻi Herota iā te ia: “O so o se mea lava e te fai mai ai, o le a ou avatu iā te oe, e oo lava i le vaeluaina o loʻu malo.” A o leʻi avatu e Salome se tali, ua ia alu atu ma fesili i lona tinā: “O le ā se mea ou te talosaga atu ai?”—Mareko 6:22-24.
O le avanoa lea ua leva ona faatalitali i ai Herotia. O lea ua ia faapea atu ai iā Salome: “O le ulu o Ioane le Papatiso.” O le taimi lava lea ua alu atu ai loa Salome iā Herota, ma talosaga atu: “Ou te manaʻo e te aumai nei lava iā te aʻu le ulu o Ioane le Papatiso i se ipu.”—Mareko 6:24, 25.
Ua matuā tigā le loto o Herota i lenei mea ua talosaga atu ai Salome. Ae ona o lona mafaufau i le mea sa ia tautō ai iā Salome a o faalogologo atu le ʻauvalaaulia, ua ia faataunuuina ai pea lana talosaga, e ui o le a fasiotia ai se tagata e lē sala. O lea, ua auina atu ai e Herota se tasi o ana leoleo i le falepuipui, ma faatonuina o ia e aumai le ulu o Ioane i luga o se ipu. O le mea lea ua faia e le leoleo, ma ua ia avatu iā Salome, ona avatu lea e Salome i lona tinā.
Ua faalogo soo o Ioane i le mea ua tupu, ona latou ō atu ai lea ma ave lona tino ma tanu. Ina ua māeʻa lenā, ona latou ō ai lea ma faamatala uma atu iā Iesu le mea ua tupu.
Mulimuli ane, ua faalogo Herota i le faamālōlōina e Iesu o tagata ma le tuliesea o temoni, ma ua matuā popole ai o ia. Ua ia taumānatu pe faamata o le tagata o loo faia nei vavega, o Ioane lea ʻua toe faatūina mai i le oti.’ (Luka 9:7) O lea, ua matuā naunau ai lava Herota Anetipa e vaai iā Iesu. E lē faapea ina ia faalogo atu i le talaʻiga a Iesu, ae ina ia faamautinoa pe e saʻo ona masalosaloga pe e leai.
Faitau Atili
Ia E Lagolagoina le Tapuaʻiga Moni
O ā luʻi e te ono fesagaʻia pe a amata ona e faailoa atu i isi ou talitonuga ? E mafai faapefea ona e faailoa atu i isi ou talitonuga e aunoa ma le faaita ai o i latou?